title: बेल्जियम

text: द्वितीय विश्व युद्ध के बाद, गेन्ट और एंटवर्प, रासायनिक और पेट्रोलियम उद्योगों के तीव्र विकास के साक्षी बने. 1973 और 1979 के तेल संकट ने अर्थव्यवस्था को मंदी में धकेल दिया; यह विशेष रूप से वालोनिया में लंबे समय तक जारी रहा, जहाँ इस्पात उद्योग कम प्रतिस्पर्धी रह गया था और गंभीर गिरावट से गुज़र रहा था। 1980 और 90 के दशक में देश का आर्थिक केन्द्र उत्तर की ओर खिसकता रहा और अब यह घनी आबादी वाले फ्लेमिश डायमंड क्षेत्र में केन्द्रित है।


title: बेल्जियम

text: 1980 के दशक के अंत तक, बेल्जियम की वृहत आर्थिक नीतियों के फलस्वरूप, GDP का 120% का संचयी सरकारी कर्ज हो गया। यथा 2006 बजट संतुलित था और सार्वजनिक ऋण GDP के 90.30% के बराबर था। 2005 और 2006 में वास्तविक सकल घरेलू उत्पाद दर, जो क्रमशः 1.5% और 3.0% थी, यूरो क्षेत्र के औसत से थोड़ा ऊपर थे। 2005 में बेरोजगारी की 8.4% की दर और 2006 में 8.2% की दर, क्षेत्र के औसत के क़रीब थी।


title: बेल्जियम

text: 1832 से 2002 तक, बेल्जियम की मुद्रा बेल्जियम फ्रैंक थी। बेल्जियम ने 2002 में इसे यूरो से बदल दिया, जिसके तहत यूरो सिक्कों का पहला सेट 1999 में ढाला गया। जबकि मानक बेल्जियन यूरो सिक्के, जो संचलन के लिए निर्धारित हैं राजा अल्बर्ट द्वितीय का चित्र लिए हुए हैं, ऐसा स्मारक सिक्कों के लिए नहीं हुआ, जहाँ डिज़ाइन स्वतंत्र रूप से चुने गए हैं।


title: बेल्जियम

text: 2007 की शुरूआत में बेल्जियम की लगभग 92% जनसंख्या राष्ट्रीय नागरिक थी और लगभग 6% अन्य यूरोपीय संघ के सदस्य देशों से नागरिक थे। प्रचलित विदेशी नागरिकों में थे, इतालवी (171,918), फ्रांसीसी (125,061), डच (116,970), मोरक्कन (80,579), स्पेनी (42,765), तुर्की (39,419) और जर्मन (37,621).


title: बेल्जियम

text: बेल्जियम की लगभग पूरी आबादी शहरी है- 2004 में 97%. बेल्जियम का जनसंख्या घनत्व 342 प्रति वर्ग किलोमीटर है (886 प्रति वर्ग मील)- यूरोप में सर्वाधिक में से एक, नीदरलैंड्स और मोनाको जैसे कुछ लघु राज्यों के बाद. सबसे घनी आबादी वाला क्षेत्र फ्लेमिश डायमंड है - एंटवर्प- लोवेन - ब्रुसेल्स - गेन्ट के संकुलन द्वारा संक्षेपित. आर्डेंस का सबसे कम घनत्व है। यथा 2006, फ्लेमिश क्षेत्र की आबादी, इसके सर्वाधिक आबादी वाले शहर एंटवर्प (457,749), गेन्ट (230,951) और ब्रुगेस (117,251) सहित, लगभग 6,078,600 थी; वालोनिया की आबादी, इसका सबसे अधिक आबादी वाले चारलेरोई (201,373), लीग (185,574) और नामुर (107,178) सहित 3,413,978 थी। ब्रुसेल्स में राजधानी क्षेत्र की 19 नगर पालिकाओं में 1,018,804 रहते हैं, जिनमें से दो में 1,00,000 निवासियों से अधिक हैं।


title: बेल्जियम

text: बेल्जियम की तीन राजभाषाएं, जो सबसे ज़्यादा बोलने वालों से लेकर सबसे कम बोलने वालों के क्रमानुसार डच, फ्रेंच और जर्मन हैं। कई गैर-आधिकारिक, अल्पसंख्यक भाषाएँ भी बोली जाती हैं।


title: बेल्जियम

text: चूंकि कोई जनगणना मौजूद नहीं है, बेल्जियम की तीन राजभाषाओं या उनकी बोलियों के उपयोग अथवा वितरण के बारे में कोई आधिकारिक सांख्यिकीय आंकड़े उपलब्ध नहीं हैं। बहरहाल, विभिन्न मानदंडों से जैसे माता-पिता की भाषा, शिक्षा की भाषा, या विदेशी पैदाइश वालों की दूसरी भाषा की स्थिति से आंकड़ों के संकेत उपलब्ध हो सकते हैं। अनुमानित रूप से बेल्जियम जनसंख्या का करीब 59% डच (बोलचाल की भाषा में अक्सर "फ्लेमिश" के रूप में उल्लिखित) और 40% फ्रेंच बोलता है। डच बोलने वालों की कुल संख्या है 6.23 मीलियन, जो फ्लेनडर्स के उत्तरी क्षेत्र में केन्द्रित हैं, जबकि फ्रेंच बोलने वाले 33.2 मीलियन वालोनिया में और अनुमानित रूप से 0.87 मीलियन या 85%, आधिकारिक तौर पर द्विभाषी ब्रुसेल्स-राजधानी क्षेत्र के हैं। वालून क्षेत्र के पूर्व में जर्मन भाषी समुदाय 73,000 लोगों से बना है; करीब 10,000 जर्मन और 60,000 बेल्जियन नागरिक जर्मन भाषी हैं। लगभग 23,000 और जर्मन भाषी आधिकारिक समुदाय के निकट नगर पालिकाओं में रहते हैं।


title: बेल्जियम

text: बेल्जियम में बोली जाने वाली डच और बेल्जियन फ्रेंच, दोनों में क्रमशः नीदरलैंड और फ्रांस में बोली जाने वाली किस्मों से शब्दावली और शब्दार्थ बारीकियों में मामूली भिन्नता है। कई फ्लेमिश लोग अभी भी अपने स्थानीय परिवेश में डच की बोलियां बोलते हैं। वालून, जो कभी वालोनिया की मुख्य क्षेत्रीय भाषा हुआ करती थी, अब यदा-कदा ही, ज़्यादातर बुज़ुर्ग लोगों द्वारा बोली और समझी जाती है। वालोनिया की बोलियां, पिकार्ड वाली सहित, सार्वजनिक जीवन में प्रयोग नहीं की जाती हैं।


title: बेल्जियम

text: बेल्जियन के लिए छह से लेकर अठारह तक शिक्षा अनिवार्य है, लेकिन कई 23 साल की उम्र तक अध्ययन जारी रखते हैं। 2002 में, 18-21 उम्र वाले माध्यमिकोत्तर शिक्षा में नामांकित लोगों के साथ बेल्जियम, OECD देशों में 42% सहित तीसरे सर्वाधिक अनुपात पर था। हालांकि वयस्क आबादी का अनुमानित 98% साक्षर है, कार्यात्मक निरक्षरता को लेकर चिन्ता बढ़ रही है।


title: बेल्जियम

text: OECD द्वारा समन्वित, अंतर्राष्ट्रीय विद्यार्थी मूल्यांकन कार्यक्रम, वर्तमान में बेल्जियम की शिक्षा को दुनिया में सर्वश्रेष्ठ के हिसाब से 19वें स्थान पर रखता है, जो कि महत्वपूर्ण रूप से OECD औसत से अधिक है।


title: बेल्जियम

text: 19वीं शताब्दी के उदारवादी और कैथोलिक दलों की विशिष्टताओं से यक्त बेल्जियम के राजनैतिक परिदृश्य की दोहरी संरचना को प्रतिबिंबित करते हुए, शिक्षा प्रणाली को एक धर्मनिरपेक्ष और एक धार्मिक वर्ग के बीच पृथक किया गया है। स्कूली शिक्षा की धर्मनिरपेक्ष शाखा का नियंत्रण समुदायों, प्रान्तों, या नगर पालिकाओं द्वारा किया जाता है, जबकि धार्मिक का, मुख्य रूप से कैथोलिक शाखा शिक्षा का प्रबंधन धार्मिक अधिकारियों द्वारा होता है, यद्यपि यह समुदायों द्वारा सब्सिडी प्राप्त और उनकी निगरानी होती है।


title: बेल्जियम

text: देश की आजादी के बाद से, दृढ़ स्वतंत्रविचार आंदोलनों से प्रतिभारित रोमन कैथोलिक धर्म की बेल्जियम की राजनीति में एक महत्वपूर्ण भूमिका रही है। लेकिन मुख्य तौर पर बेल्जियम एक धर्मनिरपेक्ष देश है, जहाँ लाइसिस्ट संविधान धार्मिक स्वतंत्रता प्रदान करता है और सरकार आम तौर पर व्यवहार में इस अधिकार का सम्मान करती है। अल्बर्ट I और बौडोइन के शासनकाल के दौरान, राजशाही की प्रतिष्ठा कैथोलिक मत में गहरे विश्वासी की रही.


title: बेल्जियम

text: प्रतीकात्मक और वास्तविक रूप में, रोमन कैथोलिक चर्च एक लाभप्रद स्थिति में बना हुआ है। बेल्जियम की 'मान्यता प्राप्त धर्म' की अवधारणा ने इस्लाम के लिए यहूदी और प्रोटेस्टेंट धर्मों के साथ व्यवहार विकसित करने के लिए मार्ग प्रशस्त किया है। जबकि अन्य अल्पसंख्यक धर्मों, जैसे हिंदू धर्म के पास अभी तक ऐसी स्थिति नहीं है, बौद्ध धर्म ने 2007 में कानूनी मान्यता की ओर पहला कदम उठाया। "2001 सर्वे एंड स्टडी ऑफ़ रिलिजन" के मुताबिक जनसंख्या का 47% खुद को कैथोलिक चर्च से संबंधित के रूप में पहचानता है, जबकि 3.5% पर इस्लाम, दूसरा सबसे बड़ा धर्म है। 2006 की एक जांच में फ्लेनडर्स में, जो वालोनिया से अधिक धार्मिक क्षेत्र के रूप में जाना जाता है, पता चला कि 55% लोग अपने को धार्मिक मानते हैं और 36% का विश्वास था कि भगवान ने दुनिया बनाई गई।


title: बेल्जियम

text: 2005 के सबसे हाल के यूरोबैरोमीटर चुनाव के अनुसार, बेल्जियम के 43% नागरिकों ने उत्तर दिया कि "उनका मानना है कि भगवान होता है", जबकि 29% का उत्तर था कि "उनका मानना है कि आत्मा जैसी या जीवन शक्ति जैसी कुछ तो है" और 27% ने कहा कि "वे नहीं मानते कि किसी भी तरह की कोई आत्मा, भगवान, या जीवन शक्ति होती है".


title: बेल्जियम

text: ऐसा अनुमान है कि बेल्जियम की जनसंख्या का 3% से 4% मुसलमान (98% सुन्नी) (350000-400000 लोग) है। बेल्जियम के मुसलमानों में अधिकांश एंटवर्प, ब्रसेल्स और चारलेरोई जैसे बड़े शहरों में रहते हैं। बेल्जियम में आप्रवासियों का सबसे बड़ा समूह मोरक्कन का है, जिनकी संख्या 264,974 है। तुर्क तीसरा सबसे बड़ा समूह और दूसरी सबसे बड़ी मुस्लिम जातीय समूह है, जिनकी संख्या 159,336 है। यहाँ हिंदूओं की एक छोटी आबादी भी है। इसके अलावा करीब 10,000 सिक्ख भी बेल्जियम में मौजूद हैं.


title: बेल्जियम

text: विज्ञान और प्रौद्योगिकी के विकास में योगदान देश के सम्पूर्ण इतिहास में दिखाई देता है। सोलहवीं सदी में प्रारंभिक आधुनिक पश्चिमी यूरोप के उत्कर्ष के सबसे प्रभावशाली वैज्ञानिकों में शामिल थे मानचित्रकार गेरार्डस मर्केटर, शरीररचना-विज्ञानी ऐनद्रिआस वेसेलिअस, औषधि-ज्ञानी रेम्बर्ट डोडोएन्स और गणितज्ञ सिमोन स्टेविन.


title: बेल्जियम

text: तेजी से विकसित और घनी बेल्जियम रेलवे प्रणाली ने ला ब्रुजोइस एट निवेलेस जैसी प्रमुख कंपनियों (अब बम्बारडिअर ट्रांसपोर्टेशन का BN विभाग) को विशिष्ट प्रौद्योगिकियों और आर्थिक दृष्टि से महत्वपूर्ण अत्यंत गहन कोयला खनन के विकास के लिए प्रेरित किया, क्योंकि प्रथम औद्योगिक क्रांति के दौरान खनन इंजीनियरों के लिए अत्यधिक प्रतिष्ठित विशेष अध्ययन की जरूरत थी।


title: बेल्जियम

text: उन्नीसवीं सदी के अंत और बीसवीं सदी ने, व्यावहारिक विज्ञान और शुद्ध विज्ञान के क्षेत्र में बेल्जियम की महत्वपूर्ण उन्नति देखी. 1860 के दशक में, रसायनज्ञ अर्नेस्ट सोल्वे और इंजीनियर ज़ेनोब ग्रेम (École Industrielle de Liège) ने क्रमशः सोल्वे प्रक्रिया और ग्रेम डाइनेमो को अपना नाम दिया था। 1907-1909 में लियो बेकलैंड द्वारा बेकलाईट विकसित की गई। जॉरजेस लेमेत्रे (लोवेन का कैथोलिक विश्वविद्यालय) को 1927 में ब्रह्मांड की उत्पत्ति के बिग बैंग सिद्धांत को पेश करने का श्रेय दिया जाता है। तीन शरीर-क्रिया विज्ञान या चिकित्सा में नोबेल पुरस्कार बेल्जियन को प्राप्त हुए हैं: 1919 में जूल्स बोर्डेट (Université Libre de Bruxelles), 1938 में कोर्नेल हेमंस (गेन्ट विश्वविद्यालय) और 1974 में अल्बर्ट क्लाड (Université Libre de Bruxelles) के साथ में क्रिस्चियन डे दूव (Université Catholique de Louvain). 1977 में इल्या प्रिगोगिन (Université Libre de Bruxelles) को रसायन विज्ञान में नोबेल पुरस्कार से सम्मानित किया गया।


title: बेल्जियम

text: सांस्कृतिक जीवन आजकल हर भाषा समुदाय में केन्द्रित है और विभिन्न प्रकार के बंधनों ने एक साझा सांस्कृतिक माहौल को धुंधला कर दिया है। 1970 के दशक के बाद से, देश में रॉयल मिलिटरी अकादमी को छोड़कर एक भी द्विभाषी विश्वविद्यालय नहीं है, कोई आम मीडिया नहीं है और कोई ऐसा बड़ा सांस्कृतिक या वैज्ञानिक संगठन नहीं है, जिसमें दोनों प्रमुख समुदायों का प्रतिनिधित्व हो. बेल्जियन को कभी एक साथ बांधने वाली ताकतें - रोमन कैथोलिक और डच का आर्थिक और राजनीतिक विरोध - अब मजबूत नहीं रह गए हैं।


title: बेल्जियम

text: इसके राजनीतिक और भाषाई विभाजन के बावजूद, जो सदियों से बदलता गया है, वर्तमान बेल्जियम से संबंधित इस क्षेत्र ने प्रमुख कलात्मक आंदोलनों के उत्कर्ष को देखा है, जिसका यूरोपीय कला और संस्कृति पर काफी प्रभाव पड़ा है।


title: बेल्जियम

text: चित्रकला और वास्तुकला के लिए योगदान विशेष रूप से समृद्ध रहा है। मोज़न कला, अर्ली नीदरलैंडीश, फ्लेमिश पुनर्जागरण और बैरक पेंटिंग और रोमनेस्क, गोथिक, पुनर्जागरण और बैरक वास्तुकला के प्रमुख उदाहरण, कला के इतिहास में मील के पत्थर रहे। हैं। जहाँ निचले देशों में 15वीं सदी की कला में जैन वैन आइक और रोजिअर वन डेर वेडेन के धार्मिक चित्रों का प्रभुत्व रहा, वहीं 16वीं सदी शैलियों के एक व्यापक पैनल द्वारा परिभाषित हुई, जैसे पीटर ब्रौयल की लैंडस्केप पेंटिंग और लाम्बर्ट लोम्बार्ड की प्राचीन वस्तुओं की प्रस्तुति. हालांकि पीटर पॉल रूबेंस और एंथनी वैन डिक की बैरक शैली दक्षिणी नीदरलैंड में आरंभिक 17वीं सदी में फली-फूली, लेकिन उसके बाद धीरे-धीरे इसका पतन होता गया।


title: बेल्जियम

text: उन्नीसवीं और बीसवीं सदी के दौरान, कई मौलिक रोमांटिक अभिव्यन्जनावादी और अतियथार्थवादी बेल्जियन चित्रकार उभरे, जिनमें शामिल थे जेम्स एन्सर, कोंस्टैन्ट पेर्मेक, पॉल डेलवौक्स और रेने मेग्रिट. कला के क्षेत्र में अग्रगामी CoBrA आंदोलन 1950 में उभरा, जबकि मूर्तिकार पानामरेंको समकालीन कला में एक महत्वपूर्ण व्यक्ति बने रहे। . बहुआयामी कलाकार जैन फेबर और चित्रकार ल्यूक टैमंस समकालीन कला परिदृश्य पर अन्तर्राष्ट्रीय ख्याति प्राप्त अन्य व्यक्ति हैं। वास्तुकला में बेल्जियम का योगदान उन्नीसवीं और बीसवीं सदी में भी जारी रहा, जिसमें विक्टर होर्टा और हेनरी वैन डे वेल्डे के कार्य भी शामिल हैं, जो आर्ट नोव्यू शैली के प्रमुख प्रणेता थे।


title: बेल्जियम

text: फ्रेंको फ्लेमिश स्कूल का गायन, निचले देशों के दक्षिणी हिस्से में विकसित हुआ और पुनर्जागरण संस्कृति के लिए एक महत्वपूर्ण योगदान था। उन्नीसवीं और बीसवीं सदी ने प्रमुख वायलिन वादकों का उदय देखा, जैसे हेनरी व्युक्सटेम्प्स, यूजीन साए और आर्थर ग्रुमिआक्स, जबकि अडोल्फ सैक्स ने 1846 में सैक्सोफोन का आविष्कार किया। संगीतकार सीज़र फ्रैंक लीग में 1822 में पैदा हुए थे। बेल्जियम में समकालीन संगीत की भी ख्याति है। जैज़ संगीतकार टूट्स थिएलमंस और गायक जैक्स ब्रेल ने वैश्विक ख्याति प्राप्त की. रॉक/पॉप संगीत में, टेलेक्स, फ्रंट 242, K's चॉयस, हूवरफोनिक, जैप मामा, सोलवैक्स और dEUS सुविख्यात हैं।


title: बेल्जियम

text: बेल्जियम में कई विख्यात लेखक पैदा हुए हैं, जिनमें शामिल हैं कवि एमिल फरहारेन और उपन्यासकार हेंड्रिक कॉनशेंस, जोर्जेस सीमेनन, सुज़ेन लिलार और अमेलि नोथोम. 1911 में कवि और नाटककार मौरिस मेटरलिंक ने साहित्य में नोबेल पुरस्कार जीता. हेर्ग द्वारा "द एडवेंचर्स ऑफ़ टिनटिन", सर्वाधिक मशहूर फ्रेंको-बेल्जियम कोमिक्स है, लेकिन कई अन्य प्रमुख लेखकों ने जिनमें शामिल हैं पेयो ("द स्मर्फ्स"), आन्द्रे फ्रेंक्विन, एडगर पी. जैकब्स और विली वेंडरस्टीन, बेल्जियम कार्टून स्ट्रिप उद्योग को अमेरिका और जापान के समानांतर ला खड़ा किया।


title: बेल्जियम

text: बेल्जियम सिनेमा ने कई, मगर मुख्य रूप से फ्लेमिश उपन्यासों को परदे पर जीवंत किया है। बेल्जियम के अन्य निर्देशकों में शामिल हैं आन्द्रे डेलवौक्स, सतिज्न कोनिन्क्स, लक और जीन पियरे डारडेन; प्रसिद्ध अभिनेताओं में शामिल हैं जैन डेक्लेयर और मैरी गिलेन; और सफल फिल्मों में शामिल हैं "मैन बाइट्स डॉग" और "द अल्ज़ाइमर अफेयर" . 1980 के दशक में, एंटवर्प की रॉयल अकादमी ऑफ़ फाइन आर्ट्स ने महत्वपूर्ण फैशन निर्माताओं को पैदा किया, जिन्हें एंटवर्प सिक्स के नाम से जाना जाता है।


title: बेल्जियम

text: बेल्जियम के सांस्कृतिक जीवन में लोककथाओं की एक महत्वपूर्ण भूमिका है: इस देश में शोभा यात्राओं, काफिलों, परेडों, 'ओमेनगांग्स' और 'डुकासेस', 'कर्मेस' और अन्य स्थानीय त्यौहारों की अपेक्षाकृत एक उच्च संख्या पाई जाती है, जिसके पीछे लगभग हमेशा मौलिक रूप से धार्मिक या पौराणिक पृष्ठभूमि होती है। अपने प्रसिद्ध गाइल्स के साथ बिन्च कार्निवल और अथ, ब्रुसेल्स, डेन्डरमोंड, मेकलेन और मोन्स के 'जुलूस के दैत्य और ड्रेगन' युनेस्को द्वारा मानवता के मौखिक और अमूर्त विरासत की श्रेष्ठ कृतियों के रूप में मान्यता प्राप्त हैं। अन्य उदाहरण हैं, आल्स्ट का कार्निवल; ब्रुगेस में पवित्र रक्त का अभी भी अत्यंत धार्मिक जुलूस, हासेल में विर्गा जेस बसीलीका और मेकलेन में हान्सविक; लीग में 15 अगस्त का त्योहार; और नामूर में वलून त्योहार. 1832 में प्रारंभ और 1960 के दशक में पुनर्जीवित जेंट्से फीसटेन, एक आधुनिक परंपरा बन गया है। एक प्रमुख गैर सरकारी अवकाश है सेंट निकोलस दिवस, जो बच्चों के लिए और लीग में, छात्रों के लिए एक उत्सव है।


title: बेल्जियम

text: एसोसिएशन फुटबॉल और साइकिलिंग बेल्जियम में सबसे लोकप्रिय खेल हैं। टूर डी फ्रांस में पांच जीत और साइकिलिंग में कई अन्य रिकॉर्ड के साथ, बेल्जियम के एडी मेर्क्स सर्वकालिक साइकिल चालक के रूप में #1 रैंक पर हैं। उनका घंटा गति का रिकॉर्ड (1972 में स्थापित) बारह साल तक बना रहा. जीन-मारी फाफ, बेल्जियम के पूर्व गोलकीपर, फुटबॉल के इतिहास में महानतम में से एक माने जाते हैं। बेल्जियम वर्तमान में नीदरलैंड के साथ 2018 विश्व कप की मेजबानी के लिए बोली लगा रहा है। दोनों देशों ने पहले 2000 में UEFA यूरोपीय फुटबॉल चैम्पियनशिप की मेजबानी की थी। बेल्जियम ने 1972 में यूरोपीय फुटबॉल चैम्पियनशिप की मेजबानी भी की.


title: बेल्जियम

text: किम क्लिस्टर्स और जस्टिन हेनिन, दोनों महिला टेनिस संघ में वर्ष की खिलाड़ी थीं, चूंकि उन्हें नंबर एक महिला टेनिस खिलाड़ी का दर्जा मिला था।


title: बेल्जियम

text: स्पा-फ्रेंकरचैम्प्स मोटर रेसिंग सर्किट फार्मूला वन विश्व चैम्पियनशिप बेल्जियम ग्रां प्री की मेजबानी करता है। बेल्जियम के ड्राइवर, जैकी इक्स ने आठ ग्रांड प्रिक्स और छह 24 आवर्स ऑफ़ ले मांस जीती है और फॉर्मूला वन विश्व चैंपियनशिप में दो बार वे द्वितीय स्थान पर रहे। हैं। बेल्जियम की मोटोक्रॉस में भी एक मजबूत प्रतिष्ठा है; विश्व चैंपियन रोजर डी कोस्टर, योल रॉबर्ट, जोर्जेस जोब, एरिक गेबोर्स, योएल स्मेट्स और स्टेफन एवेर्ट्स शामिल हैं।


title: बेल्जियम

text: बेल्जियम में सालाना आयोजित होने वाले खेल कार्यक्रमों में शामिल है मेमोरियल वान डैम एथलेटिक्स प्रतियोगिता, बेल्जियम ग्रांड प्रिक्स फॉर्मूला वन और कई क्लासिक साइकिल दौड़, जैसे कि रोन्डे वन व्लानडेरेन और लीग-बस्टोंन-लीग. 1920 ग्रीष्मकालीन ओलंपिक एंटवर्प, बेल्जियम में आयोजित हुए थे।


title: बेल्जियम

text: कई उच्च रैंक वाले बेल्जियन रेस्तरां, मिशेलिन गाइड जैसे सबसे प्रभावशाली गैस्ट्रोनोमिक गाइड में पाए जा सकते हैं। बेल्जियम, वेफल्स और फ्रेंच फ्राइज़ के लिए प्रसिद्ध है। अपने नाम के विपरीत, फ्रेंच फ्राइज़ की उत्पत्ति भी बेल्जियम में हुई है। "फ्रेंच फ्राइज़" नाम वास्तव में जिस तरह से आलू काटा जाता है, उसके वर्णन को सन्दर्भित करता है। "फ्रेंच" करने का अर्थ है लंबा टुकड़ा करना. राष्ट्रीय पकवान हैं "सलाद के साथ स्टेक और फ्राइज़" और मुसेल्स विथ फ्राइज़.


title: बेल्जियम

text: बेल्जियम के चॉकलेट और प्रलाइन के ब्रांड जैसे कैलबौट, कोट डी'ओर, नॉयहॉउस, लियोनाइडस, गेलियन, गैलेर एंड गोडिवा विश्व प्रसिद्ध और व्यापक रूप से बिकने वाली हैं।


title: बेल्जियम

text: बेल्जियम बियर की 500 किस्मों से अधिक का उत्पादन करता है। ऐबे ऑफ़ वेस्टलेटरन की ट्रैपिस्ट बियर को लगातार दुनिया की सर्वश्रेष्ठ बियर की श्रेणी में रखा गया है।


title: मोतीलाल नेहरू

text: मोतीलाल नेहरू (जन्म: 6 मई 1861 – मृत्यु: 6 फ़रवरी 1931) प्रयागराज के एक प्रसिद्ध अधिवक्ता एवं ब्रिटिशकालीन राजनेता थे। वे भारत के प्रथम प्रधानमन्त्री जवाहरलाल नेहरू के पिता थे। वे भारत के स्वतन्त्रता संग्राम के आरम्भिक कार्यकर्ताओं में से थे।


title: मोतीलाल नेहरू

text: जलियांवाला बाग काण्ड के बाद 1919 में अमृतसर में हुई कांग्रेस के वे पहली बार अध्यक्ष बने और फिर 1928 में कलकत्ता में दोबारा कांग्रेस के अध्यक्ष बने।


title: मोतीलाल नेहरू

text: मोतीलाल नेहरू का जन्म आगरा में हुआ था। उनके पिता का नाम गंगाधर था। वह पश्चिमी ढँग की शिक्षा पाने वाले प्रथम पीढ़ी के गिने-चुने भारतीयों में से थे। वह इलाहाबाद के म्योर केंद्रीय महाविद्यालय में शिक्षित हुए किन्तु बी०ए० की अन्तिम परीक्षा नहीं दे पाये। बाद में उन्होंने कैम्ब्रिज से "बार ऐट लॉ" की उपाधि ली और अंग्रेजी न्यायालयों में अधिवक्ता के रूप में कार्य प्रारम्भ किया।


title: मोतीलाल नेहरू

text: मोतीलाल नेहरू की पत्नी का नाम स्वरूप रानी था। जवाहरलाल नेहरू उनके एकमात्र पुत्र थे। उनके दो कन्याएँ भी थीं। उनकी बडी बेटी का नाम विजयलक्ष्मी था, जो आगे चलकर विजयलक्ष्मी पण्डित के नाम से प्रसिद्ध हुई। उनकी छोटी बेटी का नाम कृष्णा था। जो बाद में कृष्णा हठीसिंह कहलायीं।


title: मोतीलाल नेहरू

text: डकर भारत क े स्वतन्त्रता संग्राम में कार्य किया था। 1923 में उन्होने देशबंधु चित्तरंजन दास के साथ काँग्रेस पार्टी से अलग होकर अपनी स्वराज पार्टी की स्थापना की। 1928 में कोलकाता में हुए काँग्रेस अधिवेशन के वे अध्यक्ष चुने गये। 1928 में काँग्रेस द्वारा स्थापित भारतीय संविधान आयोग के भी वे अध्यक्ष बने। इसी आयोग ने नेहरू रिपोर्ट प्रस्तुत की थी।


title: मोतीलाल नेहरू

text: मोतीलाल नेहरू ने इलाहाबाद में एक अलीशान घर बनवाया और उसका नाम आनंद भवन रखा। इसके बाद उन्होंने अपना पुराना वाला घर स्वराज भवन काँग्रेस दल को दे दिया।


title: जगत प्रकाश नड्डा

text: पटना में 1960 में जन्में जगत प्रकाश नड्डा ने बीए और एलएलबी की परीक्षा पटना से पास की थी और शुरु से ही वे एबीवीपी से जुड़े हुये थे. अपने राजनीतिक करियर में नड्डा जम्मू-कश्मीर, पंजाब, हरियाणा, छत्तीसगढ़, तेलंगाना, केरल, राजस्थान, महाराष्ट्र, उत्तर प्रदेश समेत कई राज्यों के प्रभारी और चुनाव प्रभारी रहे |


title: जगत प्रकाश नड्डा

text: 1978 में एबीवीपी से जुड़कर छात्र राजनीति शुरू की. इसके बाद 1991 से 1994 के बीच भारतीय जनता युवा मोर्चा के राष्ट्रीय अध्यक्ष रहे | उनकी पत्नी मल्लिका नड्डा भी 1988 से 1999 तक एबीवीपी की राष्ट्रीय महासचिव रहीं. 2014 में मोदी सरकार में मंत्री बनने से पहले वह नितिन गडकरी और राजनाथ सिंह के अध्यक्ष रहते पार्टी के राष्ट्रीय महासचिव रहे. 2012 और 2018 में बीजेपी ने उन्हें राज्यसभा भेजा |


title: जगत प्रकाश नड्डा

text: वे पहली बार 1993 में हिमाचल प्रदेश से विधायक चुने गये और 1994 से लेकर 1998 तक राज्य विधानसभा में पार्टी के नेता रहे | इसके बाद वे दुबारा 1998 में फिर विधायक चुने गये. इस बार उन्हें स्वास्थ्य और संसदीय मामलों का मंत्री बनाया गया |


title: जगत प्रकाश नड्डा

text: 2007 में उन्हें फिर से चुनाव जीतने का अवसर मिला और प्रेम कुमार धूमल की सरकार में उन्हें वन-पर्यावरण, विज्ञान व टेक्नालॉजी विभाग का मंत्री बनाया गया | वर्ष 2010 के पहले तक जगत प्रसाद नड्डा यानी जेपी नड्डा हिमाचल प्रदेश की राजनीति तक सीमित थे. तब वह प्रेम कुमार धूमल सरकार में वन मंत्री थे | कुछ वजहों से मुख्यमंत्री धूमल के साथ मतभेद बढ़ने पर 2010 में उन्हें वन मंत्री पद से इस्तीफा देना पड़ा था |


title: जगत प्रकाश नड्डा

text: 2014 के लोकसभा चुनाव के वक्त जेपी नड्डा ने बीजेपी मुख्यालय से पूरे देश में पार्टी की चुनाव कैंपेनिंग की मॉनिटरिंग की थी | उस वक्त उनका काम कैंपेनिंग में जुटी विभिन्न समितियों से लेकर नेताओं की रैलियों आदि के समन्वय का था. सपा-बसपा गठबंधन के चलते यूपी का लोकसभा चुनाव बेहद अहम और कठिन हो चला था | पार्टी ने जनवरी, 2019 में उत्तर प्रदेश का प्रभारी बनाकर भेजा. शाह ने गठबंधन की काट के लिए 50 प्रतिशत वोट शेयर का टारगेट तय किया था | जेपी नड्डा ने अपनी रणनीतियों के दम पर 49 फीसद से अधिक वोट शेयर पार्टी के लिए जुटाने में सफल रहे. नतीजा रहा कि बीजेपी और सहयोगी अपना दल ने कुल मिलाकर 64 सीटें जीतीं |


title: जगत प्रकाश नड्डा

text: 20 जनवरी 2020 को उन्हें भारतीय जनता पार्टी का अध्यक्ष नियुक्त किया गया। सितम्बर 2022 में जगत प्रकाश नड्डा का कार्यकाल बढ़ाकर 2024 तक कर  दिया गया हैं।


title: अरब सागर

text: अरब सागर जिसका भारतीय नाम "सिंधु सागर" है, भारतीय उपमहाद्वीप और अरब क्षेत्र के बीच स्थित हिंद महासागर का हिस्सा है। अरब सागर लगभग 38,62,000 किमी सतही क्षेत्र घेरते हुए स्थित है तथा इसकी अधिकतम चौड़ाई लगभग 2,400 किमी (1,500 मील) है। सिन्धु नदी सबसे महत्वपूर्ण नदी है जो अरब सागर में गिरती है, इसके आलावा भारत की नर्मदा और ताप्ती नदियाँ अरब सागर में गिरती हैं। यह एक त्रिभुजाकार सागर है जो दक्षिण से उत्तर की ओर क्रमश: संकरा होता जाता है और फ़ारस की खाड़ी से जाकर मिलता है। अरब सागर के तट पर भारत के अलावा जो महत्वपूर्ण देश स्थित हैं उनमें ईरान, ओमान, पाकिस्तान, यमन और संयुक्त अरब अमीरात सबसे प्रमुख हैं।


title: अरब सागर

text: अरब सागर की सतह का क्षेत्र लगभग 3,862,000 किमी 2 (1,41,130 वर्ग मील) है। सागर की अधिकतम चौड़ाई लगभग 2,400 किमी (1,490 मील) है, और इसकी अधिकतम गहराई 4,652 मीटर (15,262 फीट) है। सागर में बहने वाली सबसे बड़ी नदी सिंधु नदी है।


title: अरब सागर

text: अरब सागर में दो महत्वपूर्ण शाखाएं हैं - दक्षिण-पश्चिम में ऐडन की खाड़ी, लाल-सागर से बाब-अल-मन्डेब की तरंगों के माध्यम से जोड़ने; और उत्तर पश्चिम में ओमान की खाड़ी, फारस की खाड़ी के साथ जुड़ा हुआ है। भारतीय तट पर खंभात की खाड़ी, कच्छ और मन्नार भी हैं।


title: अरब सागर

text: अरब सागर पर समुद्र तटों के साथ देश सोमालिया, यमन, ओमान, पाकिस्तान, भारत और मालदीव हैं। माले, कावरत्ती, केप कॉमोरिन (कन्याकुमारी), कोलहेल, कोवलम, थिरुवनंतपुरम, कोल्लम, अलापुज़हा, कोच्चि, कोझिकोड, कन्नूर, कासारगोड, मैंगलोर, भटकल, करवार, वास्को, पानीजीम, मालवण सहित समुद्र के तट पर कई बड़े शहर हैं, रत्नागिरि, अलीबाग, मुंबई, दमन, वलसाद, सूरत, भरूच, खंभात, भावनगर, दीव, सोमनाथ, मंगोल, पोरबंदर, द्वारका, ओखा, जामनगर, कांडला, गांधीधाम, मुंद्रा, कोटेश्वर, केती बंदर, कराची, ओरमारा, पासनी, ग्वादर , चबहार, मस्कट, डुक़म, सलालाह, अल गयदाह, ऐडन, बारगर्ल, और हैफुन


title: अरब सागर

text: अरब सागर तटीय नौकायन जहाजों के युग के बाद से संभवतः 3 सहस्त्राब्दी बीसीई के प्रारंभ से ही समुद्री समुद्री मार्ग का एक महत्वपूर्ण समुद्री मार्ग बन गया है, निश्चित रूप से शेष 2 सहस्त्राब्दी बीसीई के बाद के दिनों में सेल ऑफ एज के रूप में जाना जाता है। जूलियस सीज़र के समय तक, कई अच्छी तरह से स्थापित संयुक्त भूमि-समुद्री व्यापार मार्ग, उत्तर के लिए किसी न किसी अंतर्देशीय इलाके सुविधाओं के आसपास समुद्र के माध्यम से जल परिवहन पर निर्भर था।


title: अरब सागर

text: इन मार्गों को आमतौर पर मध्य प्रदेश से सुदूर पूर्व या नीचे नदी में ऐतिहासिक भरूच (भरकुछे) के माध्यम से ट्रांसशापशन के साथ शुरू किया गया था, जो आज के ईरान के अजीब तट से पार हो गया है और फिर हध्रामौट के चारों तरफ दो धाराओं को अदन की खाड़ी में विभाजित किया गया और वहां से लेवेंट में, या दक्षिण अलेक्जेंड्रिया में रेड सागर बंदरगाहों जैसे एक्स्यूम के माध्यम से प्रत्येक बड़े मार्ग में पशु काफाना पैक करने के लिए ट्रांसिपरिंग शामिल है, रेगिस्तान देश के माध्यम से यात्रा करते हैं और डाकुओं का जोखिम और स्थानीय बर्तनों द्वारा जबरन टोल का जोखिम।


title: अरब सागर

text: दक्षिणी अरब प्रायद्वीप (यमन और ओमान आज) में किसी न किसी देश से पहले यह दक्षिणी तटीय मार्ग महत्वपूर्ण था, और मिस्र के फिरौन ने आज की सुवेज नहर के मार्ग पर एक और अधिक या कम व्यापार की सेवा के लिए कई उथले नहरों का निर्माण किया, और दूसरा नील नदी में लाल सागर, दोनों उथले काम जो प्राचीन काल में विशाल रेत तूफानों से निगल गए थे बाद में एक्सम का राज्य इथियोपिया में एक व्यापारिक साम्राज्य पर शासन करने के लिए उभरा था जो यूरोप के साथ अलेक्जेंड्रिया के माध्यम से व्यापार में निहित था।


title: अरब सागर

text: इसका प्राचीन भारतीय नाम "सिन्धु सागर" इसमें गिरने वाली सिन्धु नदी के नाम पर पड़ा माना जाता है। उर्दू और फ़ारसी में इसे बह्र-अल्-अरब कहते हैं। यूनानी भूगोलवेत्ता और यात्री इसे इरीथ्रियन सागर के नाम से भी संबोधित करते थे।


title: महाराजा छत्रसाल

text: महाराजा छत्रसाल (4 मई 1649 – 20 दिसम्बर 1731) भारत के मध्ययुग के एक महान प्रतापी योद्धा थे जिन्होने मुगल शासक औरंगज़ेब को युद्ध में पराजित करके बुन्देलखण्ड में अपना स्वतंत्र हिंदू राज्य स्थापित किया और 'महाराजा' की पदवी प्राप्त की।मुगलों के काल महाराज छत्रसाल जू देव बुंदेला का जन्म बुंदेला क्षत्रिय पर्याय राजपूत परिवार में हुआ था और वे ओरछा के रुद्र प्रताप सिंह के वंशज थे। वे अपने समय के महान वीर, संगठक, कुशल और प्रतापी राजा थे। उनका जीवन मुगलों की सत्ता के खि‍लाफ संघर्ष और बुन्देलखण्ड की स्‍वतन्त्रता स्‍थापि‍त करने के लि‍ए जूझते हुए नि‍कला। वे अपने जीवन के अन्तिम समय तक आक्रमणों से जूझते रहे। बुन्देलखण्ड केसरी के नाम से वि‍ख्‍यात महाराजा छत्रसाल बुन्देला के बारे में ये पंक्तियाँ बहुत प्रभावशाली हैं:


title: महाराजा छत्रसाल

text: मुगलों के काल महाराज छत्रसाल जू देव बुंदेला का जन्म बुंदेला क्षत्रिय पर्याय राजपूत परिवार में हुआ था और वे ओरछा के रुद्र प्रताप सिंह के वंशज थे।


title: महाराजा छत्रसाल

text: महाराज छत्रसाल जू देव बुंदेला के पिता चम्पतराय जू देव बुन्देला जब समर भूमि में जीवन-मरण का संघर्ष झेल रहे थे उन्हीं दिनों ज्येष्ठ शुक्ल 3 संवत 1707 (सन 1641) को विन्ध्य-वनों की मोर पहाडी में उनका जन्म हुआ। वर्तमान समय में यह टीकमगढ़ जिले के लिधोरा तहसील और पलेरा विकासखण्ड के अंतर्गत आता है। वनभूमि की गोद में जन्में, वनदेवों की छाया में पले, वनराज से इस वीर का उद्गम ही तोप, तलवार और रक्त प्रवाह के बीच हुआ।


title: महाराजा छत्रसाल

text: पांच वर्ष में ही इन्हें युद्ध कौशल की शिक्षा हेतु अपने मामा साहेबसिंह जू देव धंधेरे के पास देलवारा भेज दिया गया था। अपने पराक्रमी पिता चंपतराय जू देव बुन्देला की मृत्यु के समय वे मात्र 12 वर्ष के ही थे। माता-पिता के निधन के कुछ समय पश्चात ही वे बड़े भाई अंगद जू देव बुन्देला के साथ देवगढ़ चले गये। बाद में अपने पिता के वचन को पूरा करने के लिए


title: महाराजा छत्रसाल

text: जिसने आंख खोलते ही सत्ता-सम्पन्न दुश्मनों के कारण अपनी पारम्परिक जागीर छिनी पायी हो, निकटतम स्वजनों के विश्वासघात के कारण जिसने अपने मां-बाप को खोया हो, जिसके पास कोई सैन्य बल अथवा धनबल भी न हो, ऐसे 12-13 वर्षीय बालक की मनोदशा की क्या आप कल्पना कर सकते हैं? परन्तु उसके पास था महान बुंदेला राजपूत वंश का शौर्य , संस्कार, बहादुर मां-माप का अदम्य साहस, मां विंध्यवासिनी का आशीर्वाद और ‘वीर भोग्या वसुन्धरा’ की गहरा आत्मविश्वास। इसलिए वह टूटा नहीं, डूबा नहीं, आत्मघात नहीं किया वरन् एक रास्ता निकाला। उसने अपने भाई के साथ पिता के मित्र राजा जयसिंह के पास पहुंचकर सेना में भरती होकर सैन्य प्रशिक्षण लेना प्रारंभ कर दिया।


title: महाराजा छत्रसाल

text: राजा जयसिंह तो दिल्ली सल्तनत के लिए कार्य कर रहे थे अतः औंरगजेब ने जब उन्हें दक्षिण विजय का कार्य सौंपा तो महाराज छत्रसाल जू देव बुन्देला को इसी युद्ध में अपनी बहादुरी दिखाने का पहला अवसर मिला। मई 1665 में बीजापुर युद्ध में महाराज छत्रसाल जू देव ने असाधारण वीरता दिखायी और देवगढ़ (छिंदवाड़ा) के गोंडा राजा को पराजित करने में तो छत्रसाल बुन्देला ने जी-जान लगा दिया। इस सीमा तक कि यदि उनका घोड़ा, जिसे बाद में ‘भलेभाई’ के नाम से विभूषित किया गया, उनकी रक्षा न करता तो छत्रसाल शायद जीवित न बचते । इतने पर भी जब विजयश्री का सेहरा उनके सिर पर न बांध मुगल भाई-भतीजेवाद में बंट गया तो महाराज छत्रसाल जू देव बुन्देला का स्वाभिमान आहत हुआ और उन्होंने मुगलों की बदनीयती समझ दिल्ली सल्तनत की सेना छोड़ दी।


title: महाराजा छत्रसाल

text: इन दिनों राष्ट्रीयता और हिंदुत्व के आकाश पर छत्रपति शिवाजी का सितारा चमचमा रहा था। सन 1668 में दोनों सनातनी हिंदू राष्ट्रवीरों की जब भेंट हुई तो छत्रपति शिवाजी महाराज ने महाराज छत्रसाल जू देव बुन्देला को उनके उद्देश्यों, गुणों और परिस्थितियों का आभास कराते हुए स्वतंत्र हिंदू राज्य स्थापना की मंत्रणा दी।


title: महाराजा छत्रसाल

text: शिवाजी से स्वतंत्र हिंदूस्वराज का मंत्र लेकर सन 1670 में महाराज छत्रसाल जू देव वापस अपनी मातृभूमि लौट आये परंतु तत्कालीन बुंदेलखंड भूमि की स्थितियां बिलकुल भिन्न थीं। अधिकांश रियासतदार मुगलों के मनसबदार थे। महाराज छत्रसाल जू देव के भाई-बंधु भी दिल्ली से भिड़ने को तैयार नहीं थे। स्वयं उनके हाथ में धन-संपत्ति कुछ था नहीं। दतिया नरेश शुभकरण ने महाराज छत्रसाल जू देव का सम्मान तो किया पर औरंगजेब से बैर न करने की ही सलाह दी। ओरछा नरेश सुजान सिंह जू देव बुन्देला ने अभिषेक तो किया पर संघर्ष से अलग रहे। महाराज छत्रसाल के बड़े भाई रतनशाह ने साथ देना स्वीकार नहीं किया। तब महाराज छत्रसाल जू देव ने राजाओं के बजाय जनोन्मुखी होकर अपना कार्य प्रारम्भ किया। कहते हैं उनके बचपन के साथी महाबली ने उनकी धरोहर, थोड़ी-सी पैत्रिक संपत्ति के रूप में वापस की जिससे महाराज छत्रसाल जू देव बुन्देला ने 5 घुड़सवार और 25 पैदलों की छोटी-सी सेना तैयार कर ज्येष्ठ सुदी पंचमी रविवार वि॰सं॰ 1728 (सन 1671) के शुभ मुहूर्त में औरंगजेब के विरूद्ध विद्रोह का बिगुल बजाते हुए स्वतंत्र हिंदू स्वराज्य स्थापना का बीड़ा उठाया।


title: महाराजा छत्रसाल

text: औरंगजेब महाराज छत्रसाल जू देव को पराजित करने में सफल नहीं हो पाया। उसने रणदूलह के नेतृत्व में 30 हजार सैनिकों की टुकडी मुगल सरदारों के साथ महाराज छत्रसाल जू देव का पीछा करने के लिए भेजी थी। महाराज छत्रसाल अपने रणकौशल व छापामार युद्ध नीति के बल पर मुगलों के छक्के छुड़ाते रहे। छत्रसाल को मालूम था कि मुगल छलपूर्ण घेराबंदी में सिद्धहस्त हैं। उनके पिता चंपतराय मुग़लों से धोखा खा चुके थे। महाराज छत्रसाल ने मुगल सेना से इटावा, खिमलासा, गढ़ाकोटा, धामौनी, रामगढ़, कंजिया, मडियादो, रहली, मोहली, रानगिरि, शाहगढ़, वांसाकला सहित अनेक स्थानों पर लड़ाई लड़ी। महाराज छत्रसाल की शक्ति बढ़ती गयी। बन्दी बनाये गये मुगल सरदारों से छत्रसाल ने दंड वसूला और उन्हें मुक्त कर दिया। बुन्देलखंड से मुगलों का एकछत्र शासन छत्रसाल ने समाप्त कर दिया। अंत में महाराज क्षत्रसाल जू देव के गुरु महामती प्राणनाथ जी महाराज क्षत्रसाल को विषयुक्त एक कटार देते है, और आदेश दिया की इस विषयुक्त कटार से औरंगजेब के शरीर में छोटे छोटे घाव करना उसको मारना नही औरंगज़ेब की मृत्यु सड़-सड़ के होनी चाहिए, इसको धीरे-धीरे दर्द से कराह कर मरना चाहिए । गुरु के आदेश अनुसार एक युद्ध में महाराज क्षत्रसाल विषयुक्त कटार से औरंगज़ेब के शरीर पर कई घाव करते है और पराजित कर के छोड़ देते है हारने के पश्चात कहते है औरंगज़ेब की मौत दिल्ली में सड़-सड़ के हुई थी


title: महाराजा छत्रसाल

text: छत्रसाल के राष्ट्र प्रेम, वीरता के कारण छत्रसाल बुन्देला को भारी जन समर्थन प्राप्त था। उन्होंने एक विशाल सेना तैयार कर ली। इसमें 72 प्रमुख सरदार थे। वसिया के युद्ध के बाद मुग़लों ने छत्रसाल बुन्देला को 'महाराजा' की मान्यता प्रदान की थी। उसके बाद छत्रसाल बुन्देला ने 'कालिंजर का क़िला' भी जीता और मान्धाता को क़िलेदार घोषित किया। 1678 में उन्होंने पन्ना में राजधानी स्थापित की। विक्रम संवत 1744 में योगीराज प्राणनाथ के निर्देशन में छत्रसाल का राज्याभिषेक किया गया था।<br>


title: महाराजा छत्रसाल

text: छत्रसाल के शौर्य और पराक्रम से आहत होकर मुग़ल सरदार तहवर ख़ाँ, अनवर ख़ाँ, सहरूदीन, हमीद बुन्देलखंड से दिल्ली का रुख़ कर चुके थे। बहलोद ख़ाँ छत्रसाल के साथ लड़ाई में मारा गया था। मुराद ख़ाँ, दलेह ख़ाँ, सैयद अफगन जैसे सिपहसलार बुन्देला वीरों से पराजित होकर भाग गये थे। छत्रसाल के गुरु प्राणनाथ आजीवन क्षत्रिय एकता के संदेश देते रहे। उनके द्वारा दिये गये उपदेश 'कुलजम स्वरूप' में एकत्र किये गये। पन्ना में प्राणनाथ का समाधि स्थल है जो अनुयायियों का तीर्थ स्थल है। प्राणनाथ ने इस अंचल को रत्नगर्भा होने का वरदान दिया था। किंवदन्ति है कि जहाँ तक छत्रसाल बुन्देला के घोड़े की टापों के पदचाप बनी वह धरा धनधान्य, रत्न संपन्न हो गयी। छत्रसाल बुन्देला के विशाल राज्य के विस्तार के बारे में यह पंक्तियाँ गौरव के साथ दोहरायी जाती है-


title: महाराजा छत्रसाल

text: छत्रसाल बुन्देला को अपने जीवन की संध्या में भी आक्रमणों से जूझना पड़ा। 1729 में सम्राट मुहम्मद शाह के शासन काल में प्रयाग के सूबेदार बंगस ने छत्रसाल पर आक्रमण किया। उसकी इच्छा एरच, कोंच (जालौन), सेवड़ा, सोपरी, जालौन पर अधिकार कर लेने की थी। छत्रसाल को मुग़लों से लड़ने में दतिया, सेवड़ा के राजाओं ने सहयोग नहीं दिया। तब छत्रसाल बुन्देला ने बाजीराव पेशवा को संदेश भेजा -


title: महाराजा छत्रसाल

text: बाजीराव सेना सहित सहायता के लिये पहुंचा । क्षत्रसाल और बाजीराव ने बंगस को 30 मार्च 1729 को पराजित कर दिया। बंगस हार कर वापिस लौट गया।


title: महाराजा छत्रसाल

text: छत्रसाल की पुत्री मस्तानी, बाजीराव प्रथम की द्वितीय पत्नी बनी। 'मस्तानी' नामक अपने ग्रन्थ में इतिहासकार दत्तात्रय गणेश गोडसे ने कहा है कि छत्रसाल और बाजीराव प्रथम के बीच सम्बन्ध पिता-पुत्र जैसे थे। २० दिसम्बर १७३१ को मृत्यु के पहले ही छत्रसाल ने महोबा और उसके आस-पास का क्षेत्र बाजीराव प्रथम को सौंप दिया था।


title: महाराजा छत्रसाल

text: महाराजा छत्रसाल साहित्य के प्रेमी एवं संरक्षक थे। कई प्रसिद्ध कवि उनके दरबार में रहते थे। कवि भूषण उनमें से एक थे जिन्होने 'छत्रसाल दशक' लिखा है। इनके अलावा लाल कवि, बक्षी हंशराज आदि भी थे। इसलिए उस महान वीर के लिए कहा गया है,


title: महाराजा छत्रसाल

text: मध्य प्रदेश का छतरपुर नगर तथा छतरपुर जिला महाराज छत्रसाल के नाम पर हैं। छतरपुर के बहुत से स्थानों के नाम उनके नाम पर रखे गए हैं, जैसे महाराजा छत्रसाल संग्रहालय। दिल्ली का छत्रसाल स्टेडियम भी उनके नाम पर ही है।


title: शोध-प्रबन्ध

text: वह दस्तावेज जो किसी शोधार्थी द्वारा किये गये शोध को विधिवत प्रस्तुत करता है, शोध-प्रबन्ध (dissertation या thesis) कहलाता है। इसके आधार पर शोधार्थी को कोई डिग्री या व्यावसायिक सर्टिफिकेट प्रदान की जाती है।


title: शोध-प्रबन्ध

text: यह विश्वविद्यालय से शोध-उपाधि प्राप्त करने के लिए लिखा जाता है। इसे एक ग्रंथ के रूप में प्रस्तुत किया जाता है।


title: शोध-प्रबन्ध

text: सरल भाषा में कहें तो एम फिल अथवा पी एच डी की डिग्री के लिए किसी स्वीकृत विषय पर तैयार की गई किताब जिसमें तथ्य संग्रहित रहते हैं तथा उनके आधार पर किसी निष्कर्ष तक पहुँचने की कोशिश की जाती है। यह आलोचनात्मक तो होता है किंतु उससे थोड़ा भिन्न भी होता है। डॉ नगेन्द्र के शब्दों के सहारे कहें तो एक अच्छा शोध प्रबंध एक अच्छी आलोचना भी होती है।


title: शोध-प्रबन्ध

text: मनुष्य की आंतरिक जिज्ञासा सदा से ही अनुसंधान का कारण बनती रही है। अनुसंधान, खोज, अन्वेषण एवं शोध पर्यायवाची है। शोध में उपलब्ध विषय के तथ्यों में विद्यमान सत्य को नवरूपायित कर पुनरोपलब्ध किया जाता है। शोध में शोधार्थी के सामने तथ्य मौजूद होते है, उसे उसमें से अपनी सूझ व ज्ञान द्वारा नवीन सिद्धियों को उद्घाटित करना होता है।


title: शोध-प्रबन्ध

text: अनुसंधान कहें या शोध, बात वहीं से ही शुरू होती है कि कोई समस्या है जिसका समाधान या निष्कर्ष पाने हेतु वैज्ञानिक दृष्टिबिंदु से प्रयोग किए जाते हैं। संशोधनकर्ता समस्या या प्रश्न का विचार करता है। उपलब्ध साधनों को इकट्ठा करके उसे व्यवस्थित क्रमबद्ध करता है तथा विश्लेषण करके परिणाम प्राप्त करता है या निष्कर्ष तक पहुंचता है। यह शोध संशोधन या अनुसंधान जैसे सभी शब्दार्थ समानार्थी ही है। जिसका सीधा मतलब किसी चीज की किसी तथ्य की या किसी संशोद्ध्य विषय की खोज। शोध मतलब खोजना।


title: शोध-प्रबन्ध

text: व्युत्पत्ति अनुसार अनुसंधान शब्द अनु सम धा क्यूट (कआने) इस प्रकार से उपसर्ग धातु प्रत्यय की संयुक्त शक्ति से निर्मित है।किसी चीज को पुनः पुनः खोजना ही अनुसंधान है अंग्रेजी भाषा का रिसर्च बैठक में रिसर्च शब्द भी इसी व्युत्पत्ति का अनुकरण करता है जैसे कि RE मतलब AGAIN और SEARCH का मतलब होता है EXPLORE।


title: शोध-प्रबन्ध

text: अनुसंधान की परिभाषा इस शब्द को और अधिक स्पष्ट रूप से समझने में सहायता करती है। 'समस्याओं के समाधान के लिए व्यवस्थित रूप में बुद्धि का ढंग से वैज्ञानिक विधि के प्रयोग तथा अर्थघटन को अनुसंधान कहते हैं।' जॉर्ज जे॰ मुले॰


title: शोध-प्रबन्ध

text: इस प्रकार निष्ठा पूर्वक समस्या शोधन कर के सिद्धांतों निष्कर्षों को स्थापित या विकसित करने की नैपुण्य युक्त प्रवृत्ति ही संशोधन अर्थात अनुसंधान है। इस बात को "कूक" की परिभाषा अधिक स्पष्ट कर देती है जैसे-"अनुसंधान किसी समस्या के प्रति ईमानदारी एवं व्यापक रूप में समझदारी के साथ की गई खोज है, जिसमें तथ्यों, सिद्धांतों तथा अर्थों की जानकारी की जाती है। अनुसंधान की उपलब्धि तथा निष्कर्ष प्रामाणिक तथा पुष्टि योग्य होते हैं जिससे ज्ञान वृद्धि होती है।" पी॰एन॰ कूक॰


title: शोध-प्रबन्ध

text: अनुसंधान कार्य का विषय पसंद करते समय सतर्कता रखनी अनिवार्य है। जिससे योग्य विषय पसंद होने से कार्य की उपादेयता और मूल्य बढ़ता है तथा किए हुए कार्य की सामाजिक उपलब्धि होती है। वैसे तो अनुसंधान का मतलब पुनः-पुनः संशोधन ही तो है। फिर भी विषय पसंद करते समय निम्न रूप से ध्यान रखना चाहिए।


title: शोध-प्रबन्ध

text: इन बातों को संक्षिप्त रूप से कहे तो अनुसंधान कार्य में शोध समस्या चयन एक केंद्रीयभूत वस्तु है। इसके बगैर संशोधन की कल्पना ही नहीं हो सकती। संशोधन में विषय वस्तु को ही समस्या के नाम से जाना जाता है। अतः जिस के चयन में सावधानी सफलता की साक्षी बनती है।


title: शोध-प्रबन्ध

text: शोधार्थी कि यशः कामना, निष्ठा, वैषयिक योग्यता, आत्म श्रद्धा और समस्या के प्रति स्वयं की सूक्ष्मदृष्टि, खुद का अध्ययन काल का शास्त्र या साहित्य के क्षेत्र से विषय पसंद होता है तो शोधकर्ता की अवश्य सहाय होगी।


title: शोध-प्रबन्ध

text: संशोधन पिष्टपेषण होने पर भी। पुनः पुनः शोध होने पर भी विषय पसंद करते वक्त इस बात का ध्यान अवश्य रखना है। किसिने पूर्वकाल में विषय पसंद किया है और स्वयं को उसी विषय में कार्य करना है, तो विचार करना होगा कि खुद का मौलिक प्रदान कया होगा ? इस विषय में खुदको पता कैसे चले? विविध माध्यम से विषय सूची के माध्यम से पता चलेगा। विषय पसंदगी में विज्ञान में कोई वस्तु की गवेषणा, साहित्यमें किसी ग्रंथ के विशेषपक्ष का समीक्षण तथा कलाक्षेत्र में किसी सिद्धांत की स्थापना आदि मौतिकता का क्षेत्र है। यह विषय आगे शोधआर्थी का मार्गदर्शन करने में सक्षम भी है और जरूरी है। विषय की सामाजिक उपादेयता भी ध्यान में रखना जरूरी है। नकारात्मक विषय की पसंदगी को छोड़ देना सुखरूप होता है।


title: भारत के जीव-जंतु

text: भारत में दुनिया के कुछ सबसे अधिक जैव विविधता वाले क्षेत्र हैं। भारत की राजनीतिक सीमाएँ इकोज़ोन के एक विस्तृत श्रृंखला को शामिल करती हैं - जिसमें रेगिस्तान, ऊंचे पहाड़, पहाड़ी इलाक़ा, उष्णकटिबंधीय और समशीतोष्ण वन, दलदली भूमि, मैदान, घास के मैदान, नदियों के आसपास के क्षेत्र, साथ ही द्वीपसमूह शामिल है। यह 4 जैव विविधता वाले प्रमुख क्षेत्र की मेजबानी करता है: हिमालय, पश्चिमी घाट, इंडो-बर्मा क्षेत्र और सुन्दालैंड (द्वीपों के निकोबार समूह सहित)। इन प्रमुख क्षेत्र में कई स्थानिक प्रजातियां पाई जाती हैं।


title: भारत के जीव-जंतु

text: भारत का अधिकांश इकोज़ोन भाग, हिमालय की ऊपरी, इण्डोमालय क्षेत्र पर स्थित है, जो कि पियरएक्टिक इकोज़ोन का हिस्सा है; 2000 से 2500 मीटर के समोच्च को भारत-मलयान और पल्लिक्टिक क्षेत्रों के बीच की ऊँचाई सीमा माना जाता है। भारत महत्वपूर्ण जैव विविधता प्रदर्शित करता है। सत्रह विशालविविध देशों में से एक, यह सभी स्तनधारी के 7.6%, सभी पक्षियो के 12.6%, सभी सरीसृप के 6.2%, सभी उभयचरों के 4.4%, सभी मछलियों के 11.7% और सभी फूलों वाले पौधों की प्रजातियों के 6.0% फीसदी हिस्सो का घर है।


title: भारत के जीव-जंतु

text: यह क्षेत्र गर्मियों के मानसून से भी काफी प्रभावित है, जो वनस्पति और आवास में बड़े मौसमी बदलाव का कारण बनता है। भारत, इंडोमालयन बायोग्राफिकल ज़ोन का एक बड़ा हिस्सा बनाता है और कई प्रकार के फूलों और जीवों के रूप में हिमालयी समृद्धि दिखाई देती है, केवल कुछ ही गुण है जो भारतीय क्षेत्र के लिए अद्वितीय हैं। अद्वितीय रूपों में सरीसृप परिवार का उरोपेल्टिडे शामिल हैं जो केवल पश्चिमी घाट और श्रीलंका में पाए जाते हैं। क्रेटेशियस शो से जीवाश्म का सेशेल्स और मेडागास्कर द्वीपों से श्रृंखला से जुड़ते हैं। क्रेटेशियस फॉना में सरीसृप, उभयचर और मछलियां और एक विलुप्त प्रजाति जो इस फिजियोलॉजिकल कड़ी का प्रदर्शन करती है, वह है बैंगनी मेंढक शामिल हैं। भारत और मेडागास्कर के अलग होने के समय का अनुमान पारंपरिक रूप से लगभग 88 मिलियन वर्ष लगाया जाता है। हालांकि, ऐसे सुझाव हैं कि मेडागास्कर और अफ्रीका के कड़ी उस समय भी मौजूद थे जब भारतीय उपमहाद्वीप यूरेशिया से जुड़ा हुआ था। भारत को एशिया में कई अफ्रीकी प्रजातियों के आवाजाही के लिए एक जहाज के रूप में सुझाया गया है। इन प्रजातियों में पांच मेंढक परिवार (मायोबात्रचिडा सहित), तीन कैसिलियन परिवार, एक लैक्रिटिड छिपकली और पोतामोप्सिडे परिवार के ताजे पानी के घोंघे शामिल हैं। मध्य पाकिस्तान के बुगती हिल्स से एक तीस मिलियन वर्ष पुराने ओग्लोसिन युग के जीवाश्म के दांत की पहचान एक लेमुर जैसे प्रलुप्त प्रजाती से की गई है, जिसने विवादास्पद सुझावों को संकेत दिया है कि लेमर्स की उत्पत्ति एशिया में हुई हो सकती है। भारत से प्राप्त लेमुर जीवाश्म, लेमुरिया नामक एक लुप्त महाद्वीप के सिद्धांतों का नेतृत्व करते है। हालांकि इस सिद्धांत को खारिज कर दिया गया जब महाद्वीपीय प्रवाह और प्लेट टेक्टोनिक्स अच्छी तरह से स्थापित हो गए।


title: भारत के जीव-जंतु

text: भारत की वनस्पतियों और जीवों का अध्ययन और अभिलेखन लोक परंपरा में शुरुआती समय से किया गया है और बाद में शोधकर्ताओं द्वारा और अधिक औपचारिक वैज्ञानिक दृष्टिकोण (देखें: भारत में प्राकृतिक इतिहास) का अनुसरण किया गया है। तीसरी शताब्दी ईसा पूर्व से खेल कानूनों की रिपोर्ट की जाती है।


title: भारत के जीव-जंतु

text: भारत एशियाई हाथी, बंगाल टाइगर, एशियाई शेर, तेंदुए और भारतीय गैंडों सहित कई प्रसिद्ध बड़े स्तनधारियों का घर है। इन जानवरों में से कुछ भारतीय संस्कृति से जुडे हुए है, जो अक्सर देवताओं से जुड़े होते हैं। भारत में वन्यजीव पर्यटन के लिए ये बड़े स्तनधारी महत्वपूर्ण हैं, और इनके संरक्षण के लिये कई राष्ट्रीय उद्यान और वन्यजीव अभयारण्य बनाया गया हैं। इन करिश्माई जानवरों की लोकप्रियता ने भारत में संरक्षण के प्रयासों में बहुत मदद की है। बाघ विशेष रूप से महत्वपूर्ण रहा है, और 1972 में शुरू किया गया प्रोजेक्ट टाइगर, बाघ और उसके आवासों के संरक्षण के लिए एक बड़ा प्रयास था। हाथी परियोजना, हालांकि कम ज्ञात है, 1992 में शुरू हुआ और हाथी संरक्षण के लिए काम करता है। भारत के अधिकांश गैंडे आज काजीरंगा राष्ट्रीय उद्यान में रहते हैं। कुछ अन्य प्रसिद्ध भारतीय स्तनपायी जीव हैं: जंगली भैंस, नीलगाय, गौर और हिरण और मृग की कई प्रजातियां। कुत्ते के परिवार के कुछ सदस्य जैसे भारतीय भेड़िया, बंगाल लोमड़ी, सुनहरा सियार और सोनकुत्ता या जंगली कुत्ते भी व्यापक रूप से पाये जाते हैं। यह धारीदार लकड़बग्धा का भी घर है। कई छोटे जानवर जैसे कि मकाक, लंगूर और नेवला की प्रजातियां विशेष रूप से शहरी क्षेत्रों के करीब या अंदर रहने की क्षमता के कारण अच्छी तरह से जानी जाती हैं।


title: भारत के जीव-जंतु

text: भारत के अकशेरुकी और छोटे कीटो के बारे में अपर्याप्त जानकारी है, इनमें महत्वपूर्ण कार्य केवल कीड़े के कुछ समूहों विशेष रूप से तितलियों, ओडोनेट्स, हाइमनोप्टेरा, बड़े कोलॉप्टेरा और हेटरोप्टेरा में किया गया है। <nowiki>"द फौना ऑफ़ ब्रिटिश इण्डिया, इनक्लुडिंग सीलोन एंडा बर्मा"</nowiki> नामक श्रृंखला के प्रकाशन के बाद से जैव विविधता का दस्तावेजीकरण करने के कुछ ठोस प्रयास किए गए हैं।


title: भारत के जीव-जंतु

text: भारतीय जलाशयों में लगभग 2,546 प्रकार की मछलियाँ (विश्व की लगभग 11% प्रजातियाँ) पाई जाती हैं। 197 उभयचरों की प्रजातियाँ (कुल विश्व का 4.4%) और 408 से अधिक सरीसृप प्रजातियाँ (कुल विश्व का 6%) भारत में पाया जाता है। इन समूहों के बीच उभयचरों में उच्चतम स्तर की स्थानिकता पाई जाती है।


title: भारत के जीव-जंतु

text: भारत में लगभग 1,250 पक्षियों की प्रजातियाँ हैं, जिनमें कुछ वर्गीकरण व्यवहार के आधार पर विविधताएँ हैं, यह विश्व की कुल प्रजातियों का लगभग 12% है।


title: भारत के जीव-जंतु

text: पश्चिमी घाट पहाड़ियों की एक श्रृंखला है जो प्रायद्वीपीय भारत के पश्चिमी किनारे के समानान्तर है। समुद्र से उनकी निकटता और भौगोलिक प्रभाव के माध्यम से, यह उच्च वर्षा प्राप्त करते हैं। इन क्षेत्रों में नम पर्णपाती वन और वर्षा वन हैं। यह क्षेत्र उच्च प्रजाति की विविधता के साथ-साथ उच्च स्तर की व्यापकता को दर्शाता है। लगभग 77% उभयचर और 62% सरीसृप प्रजातियाँ यहाँ पाई जाती हैं जो कहीं और नहीं पाई जाती हैं। यह क्षेत्र मलयन क्षेत्र में जैव-भौगोलिक संपन्नता को दर्शाता है, और सुंदर लाल होरा द्वारा प्रस्तावित सतपुड़ा परिकल्पना से पता चलता है कि मध्य भारत की पहाड़ी श्रृंखलाओं का कभी पूर्वोत्तर भारत के जंगलों और भारत-मलायण क्षेत्र से संबंध स्थापित रहा हो। होरा ने सिद्धांत का समर्थन करने के लिए धार धारा मछलियों का उदाहरण दिया। बाद के अध्ययनों से सुझाव दिया है कि होरा के मूल मॉडल प्रजातियों, संसृत विकास के एक प्रदर्शन था बजाय प्रजातीकरण से अलगाव के।


title: भारत के जीव-जंतु

text: हाल ही के फ़ाइलोज़ोग्राफ़िक अध्ययनों ने आणविक दृष्टिकोण का उपयोग करके समस्या का अध्ययन करने का प्रयास किया है। प्रजातियों में भी अंतर हैं, जो विचलन और भूवैज्ञानिक इतिहास के समय पर निर्भर हैं। श्रीलंका के साथ ही यह क्षेत्र विशेष रूप से सरीसृपों और उभयचरों में मेडागास्कन क्षेत्र के साथ कुछ जीव समानताएं दिखाता है। उदाहरणों में सिनाफोसिस सांप, बैंगनी मेंढक और श्रीलंकाई छिपकली जीनस नेशिया शामिल हैं जो मेडागास्कन जीनस एकोनियस के समान दिखाई देता है। मैडागास्कन क्षेत्र की कई पुष्प कड़िया भी मौजूद हैं। एक वैकल्पिक परिकल्पना में यह सुझाव भी दिया गया कि ये प्रजातियाँ मूल रूप से भारत के बाहर विकसित हुई होगीं।


title: भारत के जीव-जंतु

text: यहाँ भी कुछ जैव भौगोलिक अपवाद मौजूद हैं, जिसमें कुछ प्रजातियाँ श्रीलंका में तो मौजूद है, लेकिन पश्चिमी घाट में अनुपस्थित हैं। इनमें कीट समूह के पौधे जैसे जीनस नेपेंथेस शामिल हैं।


title: भारत के जीव-जंतु

text: पूर्वी हिमालय भूटान, पूर्वोत्तर भारत, और मध्य, मध्य और पूर्वी नेपाल क्षेत्र को मिला कर बना है। यह क्षेत्र भूगर्भीय रूप से युवा है और उच्च ऊंचाई में भिन्नता दर्शाता है। यहाँ लगभग 163 विश्व स्तर पर खतरे की प्रजातियाँ, जिसमें एक सींग वाले गैंडे (राइनोसेरोस यूनिकॉर्निस), वाइल्ड एशियन वाटर बफेलो (बुबलस बुबलिस (अर्नी)) और 45 स्तनधारी, 50 पक्षियाँ, 17 सरीसृप, 12 उभयचर, 3 अकशेरुकी और 36 पौधों शामिल हैं, पाये जाते है। रिलीफ ड्रैगनफ्लाई (एपियोफ्लेबिया सेलावी) एक लुप्तप्राय प्रजाति है जो जापान में पाए जाने वाले जीनस में केवल अन्य प्रजातियों के साथ यहां पाई जाती है। यह क्षेत्र हिमालयन न्यूट (टायलटोट्रिटोन वर्चुकोस) का भी घर है, जो भारतीय सीमा के भीतर पाया जाने वाला एकमात्र सैलामैंडर प्रजाति है।


title: भारत के जीव-जंतु

text: तृतीयक काल के दौरान, भारतीय टेबललैंड, जो आज भारतीय प्रायद्वीप है, एक बड़ा द्वीप था। एक द्वीप बनने से पहले यह अफ्रीकी क्षेत्र से जुड़ा हुआ था। तृतीयक अवधि के दौरान यह द्वीप एक उथले समुद्र द्वारा एशियाई मुख्य भूमि से अलग हो गया था। हिमालय क्षेत्र और तिब्बत का बड़ा हिस्सा इस समुद्र के नीचे है। एशियाई उपमहाद्वीप में भारतीय उपमहाद्वीप के जुड़ने से महान हिमालय पर्वतमाला बनी और आज के उत्तर भारत के मैदानी इलाकों में समुद्र तल को बढ़ा दिया।


title: भारत के जीव-जंतु

text: एक बार एशियाई मुख्य भूमि से जुड़े होने के बाद, कई प्रजातियां भारत में चली गईं। कई उथल-पुथल में हिमालय का निर्माण हुआ। सिवालिकों का गठन अंतिम था और इन श्रेणियों में तृतीयक काल के जीवाश्मों की सबसे बड़ी संख्या पाई जाती है।


title: भारत के जीव-जंतु

text: शिवालिक के जीवाश्म में मैस्टोडॉन, दरियाई घोड़ा, गैंडा, सिवाथेरियम, बड़े चार सींग वाली जुगाली करनेवाला, जिराफ, घोड़े, ऊंट, जंगली भैंसों, हिरण, मृग, गोरिल्ला, सूअर, चिम्पांजी, आरेंगूटान, बबून्स, लंगूर, मकाक, चीतों, कृपाण दांतेदार बिल्लियों, शेर, बाघ, स्लोथ भालू, जंगली बैल, तेंदुए, भेड़िये, जंगली कुत्ता, भारतीय सेही, खरगोश और कई अन्य स्तनधारियों शामिल हैं।


title: भारत के जीव-जंतु

text: कई जीवाश्म पेड़ की प्रजातियां इंटरट्रिपियन बेड में पाई गई हैं, जिसमें यूरोकिन से ग्रेवोक्सिलीन और केरल में मध्य मियोसीन से हेरिटेरोक्सिलीन केरलेंसिस और अरुणाचल प्रदेश के एमियो-प्लियोसीन से हेरिटियरोक्सिलॉन अरुनाचलेंसिस और कई अन्य स्थानों पर हैं। भारत और अंटार्कटिका से ग्लोसोप्टेरिस फर्न जीवाश्मों की खोज ने गोंडवानालैंड की खोज की और महाद्वीपीय बहाव को अच्छी तरह से समझा जा सका। फॉसिल "साइकैड्स" भारत से जाने जाते हैं जबकि सात साइकैड प्रजातियाँ भारत में जीवित रहती हैं।


title: भारत के जीव-जंतु

text: "टाइटनोसॉरस इंडिकस" संभवत: 1877 में नर्मदा घाटी में रिचर्ड लिडेकेकर द्वारा खोजा गया पहला डायनासोर था। यह क्षेत्र भारत में जीवाश्म विज्ञान के लिए सबसे महत्वपूर्ण क्षेत्रों में से एक रहा है। भारत से जाना जाने वाला एक और डायनासोर "राजासोरस नर्मदेंसिस है", जो एक भारी-भरकम और कठोर मांसाहारी एबेलिसॉरिड (थेरोपॉड) डायनासोर है, जो वर्तमान नर्मदा नदी के पास के इलाके में बसा हुआ था। यह लंबाई में 9 मीटर और ऊँचाई पर 3 मीटर और खोपड़ी पर एक डबल-क्रेस्टेड मुकुट के साथ कुछ हद तक क्षैतिज था।


title: भारत के जीव-जंतु

text: कुछ वैज्ञानिकों ने सुझाव दिया है कि दक्कन लावा बहाव और उत्पादित गैसें वैश्विक रूप से डायनासोर के विलुप्त होने के लिए जिम्मेदार थीं, हालांकि यह संबंध विवादित रहा हैं।


title: भारत के जीव-जंतु

text: "हिमालयिकैटस सबथ्यूनेसिस", प्रोटोकेटिडे परिवार का सबसे पुराना व्हेल जीवाश्म (ईओसीन) है, जोकि लगभग 53.5 मिलियन वर्ष पुराना और हिमालय की तलहटी में सिमला पहाड़ियों में पाया गया था। तृतीयक काल (जब भारत एशिया से अलग एक द्वीप था) के दौरान यह क्षेत्र पानी के भीतर (टेथिस समुद्र में) रहता था। यह व्हेल आंशिक रूप से भूमि पर भी रहने में सक्षम हो सकती है। भारत के अन्य व्हेल जीवाश्म में लगभग 43-46 मिलियन वर्ष पुराने रेमिंगटनोसीटस शामिल हैं।


title: भारत के जीव-जंतु

text: कई छोटे स्तनधारी जीवाश्म इंटरट्रैपियन बेड में दर्ज किए गए हैं, हालांकि बड़े स्तनधारी ज्यादातर अज्ञात हैं। एकमात्र प्रमुख प्राचीन जीवाश्म म्यांमार के नजदीकी क्षेत्र से आए हैं।


title: भारत के जीव-जंतु

text: भोजन और खेल के लिए शिकार और प्रपाशन के साथ-साथ मनुष्यों द्वारा भूमि और वन संसाधनों का शोषण हाल के दिनों में भारत में कई प्रजातियों के विलुप्त होने का कारण बना है।


title: भारत के जीव-जंतु

text: संभवतः सिंधु घाटी सभ्यता के समय लुप्त होने वाली पहली प्रजाति जंगली मवेशियों की थी, बॉश प्रागिजियस घुमंतू या जंगली ज़ेबू, जो सिंधु घाटी और पश्चिमी भारत से विलुप्त हो गई, जिसका कारण संभवतः घरेलू मवेशियों के साथ अंतर-प्रजनन, और निवास स्थान के नुकसान के कारण जंगली आबादी का विखंडन होगा।


title: भारत के जीव-जंतु

text: उल्लेखनीय स्तनपायी जो देश के भीतर विलुप्त हो गए या कगार पर है, उनमें भारतीय / एशियाई चीता, जावन गैंडा और सुमात्रान गैंडा शामिल हैं। जबकि इन बड़ी स्तनपायी प्रजातियों में से कुछ के विलुप्त होने की पुष्टि हो गई है, कई छोटे जानवर और पौधों की प्रजातियां हैं जिनकी स्थिति निर्धारित करना कठिन है। कई प्रजातियों को उनके विवरण के बाद से नहीं देखा गया है। लिंगमबक्की जलाशय के निर्माण से पहले जॉग फॉल्स के स्प्रे ज़ोन में उगने वाली घास की एक प्रजाति हुब्बार्डिया हेप्टेन्यूरॉन को विलुप्त माना जाता था, लेकिन कुछ कोल्हापुर के पास फिर से खोजा गया।<refआईयूसीएन प्रजातियों के अस्तित्व आयोग (एसएससी) ई-बुलेटिन - दिसम्बर 2002. अभिगमन तिथि: अक्टूबर 2006.</ref>


title: भारत के जीव-जंतु

text: पक्षियों की कुछ प्रजातियां हाल के दिनों में विलुप्त हो गई हैं, जिनमें गुलाबी सिर वाला बतख (रोडोनैसा कैरोफिलैसिया) और हिमालयन बटेर (ओफ्रीसिया सुपरसिलियोसा) शामिल हैं। हिमाचल प्रदेश के रामपुर के पास एलन ऑक्टेवियन ह्यूम द्वारा एकत्र किए गए एक एकल नमूने से पहले ज्ञात एक योद्धा, एक्रोसिफलस ऑरिनस की एक प्रजाति को थाईलैंड में 139 साल बाद फिर से खोजा गया था। इसी प्रकार, जॉर्डन के प्रांगण (राइनोप्टिलस बिटोरक्वाटस), का नाम प्राणी विज्ञानी थॉमस सी. जेरडोन के नाम पर रखा गया था, जिन्होंने इसे 1848 में खोजा गया था, इसे विलुप्त होने के बाद बॉम्बे नेचुरल हिस्ट्री सोसाइटी के एक पक्षी विज्ञानी भारत भूषण द्वारा 1986 में फिर से खोज लिया गया था।


title: अमूल

text: अमूल भारत का एक दुग्ध सहकारी आन्दोलन है जिसका मूल आणंद (गुजरात) में है। यह एक ब्रान्ड नाम है जो गुजरात सहकारी दुग्ध विपणन संघ लिमिटेड नाम की सहकारी संस्था के प्रबन्धन में चलता है। गुजरात के लगभग 26 लाख दुग्ध उत्पाद दुग्ध विपणन संघ लिमिटेड के अंशधारी (मालिक) हैं। अमूल, संस्कृत के अमूल्य का अपभ्रंश है; अमूल्य का अर्थ है- जिसका मूल्य न लगाया जा सके। अमूल, गुजरात के आणंद मेँ स्थित है। यह किसी सहकारी आन्दोलन की दीर्घ अवधि में सफलता का एक श्रेष्ठ उदाहरण है। यह विकासशील देशों में सहकारी उपलब्धि के श्रेष्ठतम उघरणों में से एक है। अमूल ने भारत में श्वेत क्रान्ति की नींव रखी जिससे भारत संसार का सर्वाधिक दुग्ध उत्पादक देश बन गया है। अमूल ने ग्रामीण विकास का एक सम्यक मॉडल प्रस्तुत किया है। अमूल (आणंद सहकारी दुग्ध उत्पादक संघ), की स्थापना 14 दिसम्बर, 1946 मेँ एक डेयरी यानि दुग्ध उत्पाद के सहकारी आन्दोलन के रूप में हुई थी। जो जल्द ही घर घर मे स्थापित एक ब्राण्ड बन गया जिसे गुजरात सहकारी दुग्ध वितरण संघ के द्वारा प्रचारित और प्रसारित किया गया। अमूल के प्रमुख उत्पाद हैं: दूध, दूध के पाउडर, मक्खन (बटर), घी, चीज, दही, चॉकलेट, श्रीखण्ड, आइस क्रीम, पनीर, गुलाब जामुन, न्यूट्रामूल आदि।


title: अमूल

text: अहमदाबाद से लगभग 100 कि॰मी॰ की दूरी पर बसा एक छोटा शहर है "आणंद"। आणंद' देश के दूध की राजधानी के नाम से प्रसिद्ध है। अमूल जोकि देश के सबसे प्रसिद्ध डेयरी (दुग्धशाला) का निर्माण 1946 में हुआ था। उस दौरान गुजरात मे केवल एक ही डेयरी थी, पोलसन डेयरी, जिसकी स्थापना 1930 में हुई थी। पोलसन डेयरी उत्तम श्रेणी के लोगों में बहुत प्रख्यात थी। लेकिन साथ ही वह देशी किसानों के शोषण के लिये भी विख्यात हो गई। राष्ट्रीय नेता श्री सरदार पटेल ने कुछ उत्तेजित किसानों के साथ इसके खिलाफ नॉन-कॉपरेशन आन्दोलन शुरु कर दिया। इसके परिणामस्वरुप 14 दिसम्बर 1946 में अमूल इंडिया की स्थापना हुई। आरम्भ मे वह बगैर किसी निश्चित वितरित नेटवर्क के, वह केवल दूध एवं उसके अन्य उत्पादों की आपूर्ति करते हैं। इसकी शुरुआत केवल दो संस्थानों और सिर्फ 247 लीटर दूध के साथ हुई थी।


title: अमूल

text: अमूल ने कई सारे गाँवों में सामूहिक रूप से को-आपरेटिव संस्थानों का निर्माण किया। इन संस्थानों को रोज़ाना दो बार गाँववालों से दूध इकट्ठा करना पड्ता था। गाँववालों को उसकी चिकनाई पर वेतन दिया जाता था। पूरी प्रक्रिया में वृद्धि लाने के लिये एवं अनाचार को रोकने के लिये पर्याप्त कदम भी लिये गये थे। इन दूध के डिब्बों को उसी दिन करीबी द्रुतशीतन यूनिट भेज दिया जाता था। कुछ दिनों के लिये इन डिब्बों को भण्डार में रखा जाता था। फिर इन्हें नोरोगन के लिये और अन्त में कूलिंग एवं पैकेजिंग के लिये भेज दिया जाता था। इन सबके बाद उसे थोक वितरकों को दे दिया जाता था जो खुदरा विक्रेताओं और फिर अंत में उपभोक्ताओं तक पहुँचा दिये जाते थे। यह पूरी सप्लाई शृंखला डॉ वर्गीज़ एवं श्री त्रिभुवनदास द्वारा डिज़ाइन की गई थी, जिसके परिणामस्वरुप 1960 के दशक के अन्त तक अमूल गुजरात में कामयाबी की बुलन्दियों को छू रहा था।


title: अमूल

text: सन् १९६४ में तत्कालिन प्रधानमंत्री श्री लाल बहादुर शास्त्री को कैटल फीड प्लांट का उदघाटन करने के लिये आणंद आमंत्रित किया गया था। योजना अनूसार उन्हें उसी दिन वापस लौटना था। किंतु उन्होनें वहाँ रुककर कोआपरैटिव की सफलता को जानने का सोचा। उन्होनें डॉ वर्गीज के साथ सभी कोआपरैटिव का जायज़ा लिया और उनकी प्रक्रिया से काफी प्रभावित हुए। जहाँ अमूल किसानों से दुध उद्‍गम करता था वहीं वह उनकी आर्थिक अवस्था मे भी सुधार ला रहा था। नई दिल्ली पहुँचने के उपरान्त उन्होंने डॉ कुरियन से अमूल के प्रतिरुप को पूरे देश मे अमल करने के लिये कहा। इसी के परिणामस्वरुप १९६५ मे राष्ट्रीय डेयरी विकास बोर्ड की स्थापना हुइ। इसी समय देश मे दुध की मांग से ज़्यादा थी। भारत भी श्रीलंका की तरह दुध का सबसे बड़ा आयातक बन सकता था अगर एन डी डी बी एवं सरकार ने अगर पर्याप्त कदम ना लिये होते।


title: अमूल

text: उस समय सबसे बड़ी समस्या धन एकत्रित करने की थी। इसके लिये डॉ कुरियन ने वर्ल्ड बैंक को राज़ी करने की कोशिश की और बिना किसी शर्त के उधार पाना चाहा। जब वर्ल्ड बैंक के अध्यक्ष १९६९ मे भारत दर्शन पर आए थे। डॉ कुरियन ने कहा था-"आप मुझे धन दीजिए और फिर उसके बारे मे भूल जाये।" कुछ दिन बाद, वर्ल्ड बैंक ने उनके ऋर्ण को स्वीकृति दे दी। यह मदद किसी ऑपरेशन क हिस्सा था- ऑपरेशन फल्ड या दुग्ध क्रांति। ऑपरेशन फल्ड को तत्पश्चात भारत मे तीन चरणों मे कार्यान्वित किया गया। इसके फलस्वरुप लगभग 0.1 करोड़ कोआपरैटिव एवं ५ लाख दूध उत्पादक और जुड़ गए थे।


title: अमूल

text: इन्हीं संयुक्त प्रयासों के फल के रूप मे आज अमूल अपने करीब 5 लाख दुग्ध उत्पादकों जोकि रोज़ाना 1,44,246 डेयरी कोआपरैटिव संस्थानों मे दुध की धारा बहाते है। इसी ने आज भारत को विश्व क सबसे बडा दुध उत्पादक बनाया है।


title: सिद्ध साहित्य

text: सिद्ध साहित्य में जातिवाद और वाह्याचारों पर प्रहार किया गया है। इसमें देहवाद का महिमा मण्डन और सहज साधना पर बल दिया गया है। इसमें महासुखवाद द्वारा ईश्वरत्व की प्राप्ति पर बल दिया गया है। सिद्ध साहित्य के रचयिताओं में लुईपा सर्वश्रेष्ठ हैं।


title: सिद्ध साहित्य

text: सिद्धों का चरम उत्कर्ष काल आठवीं से दसवीं शताब्दियों के मध्य था। इनके प्रमुख केन्द्र श्रीपर्वत, अर्बुदपर्वत, तक्षशिला, नालन्दा, असम, और बिहार थे। सिद्धों को पालवंश का संरक्षण प्राप्त था। बाद में मुसलमान अक्रमाणकारियों से त्रस्त और दुखी होकर सिद्ध ‘भोर’ देश अथार्त नेपाल, भूटान, तिब्बत की ओर चले गए।


title: सिद्ध साहित्य

text: सिद्धों के विषय में सबसे पहली जानकारी ज्योतिरीश्वर ठाकुर की रचना ‘वर्णरत्नाकर’ से मिलती है। सिद्धों की रचनाओं की खोज पहले हरप्रसाद शास्त्री ने नेपाल से किया था। १९१७ ई० में इनकी वाणियों का संकलन 'बौद्ध गान और दोहा' के नाम से बांग्ला भाषा में किया गया। इसके बाद सिद्धों के विषय में विस्तृत और विवेचनात्मक जानकारी सबसे पहले राहुल सांकृत्यायन ने ‘हिन्दी काव्यधारा’ में दी जो १०४५ में प्रकाशित हुई थी। राहुल ने सिद्ध साहित्य का आरम्भ सरहपा से माना है और इनका (सरहपा का) समय ७६९ ई० के लगभग माना है। उन्होने सिद्धों की संख्या चौरासी माना है जिनमें ८० पुरुष और ४ स्त्रियाँ (कनखलापा, लक्ष्मीकरा, मणिभद्रा, मेखलापा) थीं। मत्स्येंद्रनाथ (मच्छंदरनाथ), जालान्धरनाथ, नागार्जुन, चर्पटनाथ और गोरखनाथ - वे सिद्ध कवि हैं जो नाथ साहित्य में भी आते हैं।


title: सिद्ध साहित्य

text: सिद्ध सा हित्य बिहार से लेकर असम तक फैला था। राहुल संकृत्यायन ने 84 सिद्धों के नामों का उल्लेख किया है जिनमें सिद्ध 'सरहपा' से यह साहित्य आरम्भ होता है। बिहार के नालन्दा विद्यापीठ इनके मुख्य अड्डे माने जाते हैं। बख्तियार खिलजी ने आक्रमण कर इन्हें भारी नुकसान पहुचाया बाद में यह 'भोट' देश चले गए। इनकी रचनाओं का एक संग्रह महामहोपाध्याय हरप्रसाद शास्त्री ने बांग्ला भाषा में 'बौद्धगान-ओ-दोहा' के नाम से निकाला।


title: सिद्ध साहित्य

text: सिद्धों की भाषा में 'उलटबासी' शैली का पूर्व रुप देखने को मिलता है। इनकी भाषा को संध्या भाषा कहा गया है।


title: सिद्ध साहित्य

text: सिद्ध साहित्य को आचार्य रामचंद्र शुक्ल ने सांप्रदायिक शिक्षा मात्र कहा जिनका बाद में हजारी प्रसाद द्विवेदी ने खण्डन किया। हजारी प्रसाद द्विवेदी ने सिद्ध साहित्य की प्रशंसा करते हुए लिखा है कि, "जो जनता तात्कालिक नरेशों की स्वेच्छाचारिता, पराजय त्रस्त होकर निराशा के गर्त में गिरी हुई थी, उनके लिए इन सिद्धों की वाणी ने संजीवनी का कार्य किया।


title: हैजा

text: विसूचिका या आम बोलचाल मे हैजा, जिसे एशियाई महामारी के रूप में भी जाना जाता है, एक संक्रामक आंत्रशोथ है जो वाइब्रियो कॉलेरी नामक जीवाणु के एंटेरोटॉक्सिन उतपन्न करने वाले स्ट्रेन (उपभेदों) के कारण होता है। मनुष्यों मे इसका संचरण इस जीवाणु द्वारा दूषित भोजन या पानी को ग्रहण करने के माध्यम से होता है। आमतौर पर पानी या भोजन का यह दूषण हैजे के एक वर्तमान रोगी द्वारा ही होता है। अभी तक ऐसा माना जाता था कि हैजे का भंडरण (Reservoir) स्वयं मानव होता है, लेकिन पर्याप्त सबूत है कि जलीय वातावरण भी इस जीवाणु के भंडरण (Reservoir) के रूप में काम कर सकते हैं। यूं तो आम नागरिक किसी भी दस्तों के रोग को हैजा कह कर संबोधित कर देते है पर मेडिकल भाषा में वाइब्रियो कॉलेरी द्वारा किए गए संक्रमण को ही हैजा की संज्ञा दी जाती है।


title: हैजा

text: वाइब्रियो कॉलेरी एक ग्राम-नेगेटिव जीवाणु है जो एक एंटेरोटॉक्सिन, कॉलेरा टोक्सिन का उत्पादन करता है, जो कि छोटी आंत के श्लेष्मीय सतह पर असर करता है और इसके कारण छोटी आंत से पानी तथा आवश्यक इलेक्ट्रोलाइट का स्राव प्रारम्भ हो जाता है। और यह ही हैजे सबसे कुख्यात लक्षण -बहुत अधिक दस्तो के लिए जिम्मेदार है। हैजा उन कुछ ज्ञात रोगों मे से एक है जो बहुत तेजी से घातक असर करते हैं। हैजे के सबसे गंभीर रूप में रोग के लक्षणों की शुरुआत के एक घंटे के भीतर ही, एक स्वस्थ व्यक्ति का रक्तचाप घटकर निम्न रक्तचाप के स्तर तक पहुँच सकता है और संक्रमित मरीज को अगर पुनर्जलीकरण चिकित्सा प्रदान नहीं की जाये तो वो तीन घंटे के अन्दर मर सकता है। एक सामान्य परिदृश्य में, रोगी को पहले पतले दस्त


title: हैजा

text: होते हैं और 4 से 12 घंटों में वह आघात की अवस्था मे पहुँच सकता है और अगर उसे मौखिक पुनर्जलीकरण चिकित्सा प्रदान नहीं की जाती तो, 18 घंटे के भीतर रोगी मृत्यु का ग्रास बन सकता है.


title: हैजा

text: हैजे का निदान रोगी के मल की जांच करके आसानी से किया जा सकता है। महामारी के दौरान पेट में दर्द रहित और पानी जैसे बहुत अधिक दस्त करने वाले रोगियो को हैजे के संदेह में रखना चाइए। संदेह की पुष्टि के लिए प्रभावित रोगियों के मल के नमूनों को माइक्रोस्कोप में देखने पर हैजे के बैक्टीरिया (Vibrio cholere) की पहचान करना निदान का सर्वोतम तरीका है।


title: हैजा

text: लोगों को हैजे के कारणों और बचाव के प्रति जागरूक करने के लिए हर साल 23 सितंबर को विश्व भर में हैजा दिवस (World Cholera Day) मनाया जाता है।


title: तुर्की का इतिहास

text: तुर्की के इतिहास को तुर्क जाति के इतिहास और उससे पूर्व के इतिहास के दो अध्यायों में देखा जा सकता है। सातवीं से बारहवीं सदी के बीच में मध्य एशिया से तुर्कों की कई शाखाएँ यहाँ आकर बसीं। इससे पहले यहाँ से पश्चिम में आर्य (यवन, हेलेनिक) और पूर्व में कॉकेशियाइ जातियों का बसाव रहा था।


title: तुर्की का इतिहास

text: तुर्की में ईसा के लगभग ७५०० वर्ष पहले मानव बसाव के प्रमाण यहां मिले हैं। हिट्टी साम्राज्य की स्थापना १९००-१३०० ईसा पूर्व में हुई थी। १२५० ईस्वी पूर्व ट्रॉय की लड़ाई में यवनों (ग्रीक) ने ट्रॉय शहर को नेस्तनाबूत कर दिया और आसपास के इलाकों पर अपना नियंत्रण स्थापित कर लिया। १२०० ईसापूर्व से तटीय क्षेत्रों में यवनों का आगमन आरंभ हो गया। छठी सदी ईसापूर्व में फ़ारस के शाह साईरस ने अनातोलिया पर अपना अधिकार जमा लिया। इसके करीब २०० वर्षों के पश्चात ३३४ इस्वीपूर्व में सिकन्दर ने फ़ारसियों को हराकर इसपर अपना अधिकार किया। बाद में सिकन्दर अफ़गानिस्तान होते हुए भारत तक पहुंच गया था। इसापूर्व १३० इस्वी में अनातोलिया रोमन साम्राज्य का अंग बना। ईसा के पचास वर्ष बाद संत पॉल ने ईसाई धर्म का प्रचार किया और सन ३१३ में रोमन साम्राज्य ने ईसाई धर्म को अपना लिया। इसके कुछ वर्षों के अन्दर ही कान्स्टेंटाईन साम्राज्य का अलगाव हुआ और कान्स्टेंटिनोपल इसकी राजधनी बनाई गई। छठी सदी में बिजेन्टाईन साम्राज्य अपने चरम पर था पर १०० वर्षों के भीतर मुस्लिम अरबों ने इसपर अपना अधिकार जमा लिया। बारहवी सदी में धर्मयुद्धों में फंसे रहने के बाद बिजेन्टाईन साम्राज्य का पतन आरंभ हो गया। सन १२८८ में ऑटोमन साम्राज्य का उदय हुआ और सन् १४५३ में कस्तुनतुनिया का पतन। इस घटना ने यूरोप में पुनर्जागरण लाने में अपना महत्वपूर्ण भूमिका अदा की।


title: तुर्की का इतिहास

text: वर्तमान तुर्क पहले यूराल और अल्ताई पर्वतों के बीच बसे हुए थे। जलवायु के बिगड़ने तथा अन्य कारणों से ये लोग आसपास के क्षेत्रों में चले गए। लगभग एक हजार वर्ष पूर्व वे लोग एशिया माइनर में बसे। नौंवी सदी में ओगुज़ तुर्कों की एक शाखा कैस्पियन सागर के पूर्व बसी और धीरे-धीरे ईरानी संस्कृति को अपनाती गई। ये सल्जूक़ तुर्क थे।


title: तुर्की का इतिहास

text: इसके साथ ही कैस्पियन सागर के पश्चिम में वे मध्य तुर्की के कोन्या में स्थापित हो गए। 1071 में उन लोगों ने बिजेंटाइनों को परास्त कर एशिया माइनर पर अपना आधिपत्य जमा लिया। मध्य टर्की में कोन्या को राजधानी बनाकर उन्होंने इस्लामी संस्कृति को अपनाया। इस साम्राज्य को 'रुम सल्तनत' कहते हैं क्योकि इस इलाके़ में पहले इस्तांबुल के रोमन शासकों का अधिकार था जिसके नाम पर इस इलाक़े को जलालुद्दीन रुमी कहते थे। यह वही समय था जब तुर्की के मध्य (और धीरे-धीरे उत्तर) भाग में ईसाई रोमनों (और ग्रीकों) का प्रभाव घटता गया। इसी क्रम में यूरोपीयों का उनके पवित्र ईसाई भूमि, यानि येरुशलम और आसपास के क्षेत्रों से संपर्क टूट गया - क्योकि अब यहाँ ईसाइ के बदले मुस्लिम शासकों का राज हो गया था। अपने ईसाई तीर्थ स्थानों की यात्रा का मार्ग सुनिश्चित करने और कई अन्य कारणों की वजह से यूरोप में पोप ने धर्म युद्धों का आह्वान किया। योरोप से आए धर्म योद्धाओं ने यहाँ पूर्वी तुर्की पर अधिकार बनाए रखा पर पश्चिमी भाग में सल्जूक़ों का साम्राज्य बना रहा। लेकिन इनके दरबार में फ़ारसी भाषा और संस्कृति को बहुत महत्व दिया गया। अपने सामानान्तर के पूर्वी सम्राटों, गज़नी के शासकों की तरह, इन्होंने भी तुर्क शासन में फ़ारसी भाषा को दरबार की भाषा बनाया। सल्जूक़ दरबार में ही सबसे बड़े सूफ़ी कवि रूमी (जन्म 1215) को आश्रय मिला और उस दौरान लिखी शाइरी को सूफ़ीवाद की श्रेष्ठ रचना माना जाता है। सन् 1220 के दशक से मंगोलों ने अपना ध्यान इधर की तरफ़ लगाया। कई मंगोलों के आक्रमण से उनके संगठन को बहुत क्षति पहुँची और 1243 में साम्राज्य को मंगोलों ने जीत लिया। हाँलांकि इसके शासक 1308 तक शासन करते रहे पर साम्राज्य बिखर गया।


title: तुर्की का इतिहास

text: मंगोलों का प्रभाव समाप्त होते ही आटोमन साम्राज्य की स्थापना हुई जिसका प्रथम सम्राट् उसमान था। इस समय टर्की की सीमाओं में बहुत विस्तार हुआ। 1516 और 1517 में क्रमश: सीरिया और मिस्र जीत लिया गया। सुलतान सुलेमान के शासनकाल में एशिया माइनर, कुछ अरब प्रदेश, उत्तरी अफ्रीका, पूर्वी भूमध्यसागरीय द्वीप, बालकन, काकेशस और क्रीमिया में टर्की का प्रभुत्व था। 18वीं और 19वीं शताब्दियों में राष्ट्रीयता के उदय से टर्की की सीमाएँ संकुचित होती गईं और उसके द्वारा अधिकृत प्रदेश एक एक कर स्वतंत्र होते गए।


title: तुर्की का इतिहास

text: 1839 में व्यापक सुधार आंदोलन आरंभ हुआ, जिससे सुलतान के अधिकर नियंत्रित कर दिए गए। इसी आशय का एक संविधान 1876 में पारित हुआ, किंतु एक वर्ष तक चलने के बाद वह स्थगित हो गया। तब वहाँ अनियंत्रित राजतंत्र पुन: स्थापित हो गया। 1908 में युवक क्रांति हुई, जिसके बाद 1876 का संविधान फिर लागू हुआ। 1913 में सुलतान मेहमत शासन का अध्यक्ष बना। प्रथम विश्वशुद्ध के समय टर्की के नेताओं ने जर्मनी का साथ दिया। इस युद्ध में टर्की पराजित हुए। युद्ध-विराम-संधि के होते ही अनबर पाशा और उसके सहयोगी अन्य शीर्षस्तरीय नेता टर्की छोड़कर भाग गए। एशिया माइगर आदि क्षेत्र ब्रिटेन, फ्राँस, ग्रीस और इटली में बटँ गए। 1919 में ग्रीस ने अनातोलिया पर आक्रमण किया, किंतु मुस्तफा कमाल अतातुर्क (कमाल अतातुर्क) के नेतृत्व में हुए संघर्ष में (1922) ग्रीस पराजित हुआ। सुलतान का प्रभाव क्षीण होने लगा और अंकारा में मुस्तफा कमाल के नेतृत्व में व्यापक मान्यताप्राप्त राष्ट्रीय सरकार की स्थापना हुई। 1923 की लासेन संधि के अनुसार टर्की का प्रभुत्व एशिया माइनर तथा थ्रेस के कुछ भाग पर मान लिया गया। 29 अक्टूबर 1923 को टर्की गणराज्य घोषित हुआ।


title: तुर्की का इतिहास

text: इसके पश्चात् टर्की में अतातुर्क सुधारों के नाम से अनेक सामाजिक राजनीतिक और विधिक सुधार हुए। गणतांत्रिक संविधान में धर्मनिरपेक्षता, धार्मिक संगठनों के उत्मूलन और स्त्रियों के उद्धार आदि की व्यवस्था हुई। अरबी लिपि के स्थान पर रोमन लिपि का प्रचलन घोषित हुआ। मुस्तफा कमाल की मृत्यु (1938) के पूर्व तक उसके नेतृत्व में रिपब्लिकन पीपुल्स पार्टी अत्यधिक प्रभावशाली और मुख्य राजनीतिक संगठन के रूप में रही।


title: तुर्की का इतिहास

text: प्रथम विश्वयुद्ध में तुर्की ने जर्मनी का साथ दिया। 1919 में मुस्तफ़ा कमाल पाशा (अतातुर्क) ने देश का आधुनिकीकरण आरंभ किया। उन्होंने शिक्षा, प्रशासन, धर्म इत्यादि के क्षेत्रों में पारम्परिकता छोड़ी और तुर्की को आधुनिक राष्ट्र के रूप में स्थापित किया।


title: तुर्की का इतिहास

text: द्वितीय विश्वयुद्ध में टर्की प्राय: तटस्थ रहा। 1945 में यह "संयुक्त राष्ट्रसंघ" (यू. एन. ओ.) का सदस्य बना। 1947 में संयुक्त राज्य अमरीका ने टर्की को रूस के विरुद्ध सैनिक सहायता देने का वचन दिया। वह सहायता अब भी जारी है। इस समय टर्की नाटो, सेंटो और बाल्कन पैक्ट का सदस्य है।


title: तुर्की का इतिहास

text: मुस्लिम-टर्की धर्मनिरपेक्ष राष्ट्र है। संविधान में धार्मिक स्वतंत्रता का पूरा आश्वासन है। मुसलमानों में सुन्नी बहुसंख्यक हैं। तुर्की यहाँ प्राय: सार्वभौम भाषा है। इसमें वर्णों की रचना ध्वनि पर आधारित है। 1928 के भाषासुधार आंदोलन से अरबी लिपि के स्थान पर रोमन लिपि का प्रयोग होने लगा है।


title: तुर्की का इतिहास

text: 1960 तक तत्कालीन प्रधान मंत्री मेंडरीज (Menderes) ने विधिक स्वातंत्र्य, भाषा, लेखन और प्रेस स्वातंत्र्य पर रोक लगा दी। इसके विरुद्ध प्रबल आंदोलन हुआ। 27 मई 1960 को प्रधान मंत्री मेंडरीज़ और राष्ट्रपति बायर (Bayar) "नेशनल यूनिटी कमिटी" (National unity committee) द्वारा गिरफ्तार कर लिए गए। जनरल गुरसेल (Gursel) कार्यवाहक अध्यक्ष तथा प्रधान मंत्री के रूप में कार्य करने लगे। ग्रांड नेशनल असेंबली की स्थापना हुई और 1961 में जनरल गुरसेल राष्ट्रपति निर्वाचित हुए।


title: तुर्की का इतिहास

text: 1961 के संविधान में टर्की पुन: प्रजातांत्रिक धर्मनिरपेक्ष गणराज्य बना, जिसमें जनअधिकारों तथा विधिसम्मत न्याय की पूर्ण व्यवस्था है। राष्ट्र पर किसी एक व्यक्ति, समूह या वर्ग का अधिकार नहीं है।


title: तुर्की का इतिहास

text: टर्की की आधी राष्ट्रीय आय का स्रोत कृषि है। द्वितीय विश्वयुद्ध के पश्चात् उद्योगीकरण की ओर राष्ट्र की प्रवृत्ति बढ़ी। कृषि के क्षेत्र में मशीनों के प्रयोग ने विशेष क्रांति को जन्म दिया। 1960 में सैनिक शासन स्थापित होने के समय टर्की की आर्थिक स्थिति संतोषजनक नहीं थी। विकास-योजनाओं को तेजी से बढ़ा देने के कारण टर्की ऋणग्रस्त हो गया। व्यापार में घाटे की स्थिति उत्पन्न हो गई। इसके बाद आर्थिक उन्नति के लिए व्ययों में कटौती, मूल्यनियंत्रण का उन्मूलन, करों में संशोधन आदि आवश्यक कदम उठाए गए।


title: तुर्की का इतिहास

text: टर्की में प्राकृतिक साधन तो प्रचुर मात्रा में हैं, किंतु अंतरराष्ट्रीय व्यापार के लिए उसे मशीनी उद्योग में अधिक व्यय करना पड़ता है। इसके निमित्त उसे पाश्चात्य देशों से, विशेषकर अमरीका से, ऋण भी मिलता है। 1990 के दशक में देश में मुद्रास्फीति 70% तक बढ़ गई थी।


title: आईयूसीएन लाल सूची

text: संकटग्रस्त जातियों की IUCN लाल सूची जिसे IUCN लाल सूची या रेड डाटा सूची (अंग्रेजी: IUCN Red List) भी कहते हैं, सन् 1964 में गठित विश्व-भर में पौधों और पशुओं की जातियों की संरक्षण स्थिति की सबसे व्यापक तालिका है। अंतर्राष्ट्रीय प्रकृति संरक्षण संघ (IUCN) विश्व-स्तर पर विभिन्न जातियों की संरक्षण-स्थिति पर निगरानी रखने वाला सर्वोच्च संगठन है। क्षेत्रीय लाल सूचियों की एक iucnशृंखला विश्व के विभिन्न देशों तथा संगठनों द्वारा किसी एक राजनीतिक प्रबंधन इकाई के अंतर्गत जातियों के विलुप्त होने के जोखिम का आकलन कर, तैयार की जाती हैं।यह सूची 1969 से प्रकाशित की जा रही है ।


title: आईयूसीएन लाल सूची

text: अ॰प्र॰स॰स॰ (आईयूसीएन) कि लाल सूची में हर जीव जाति को नौ में से एक श्रेणी में डाला जाता है। यह श्रेणीकरण उनकी कुल आबादी, आबादी में गिरावट के दर, भौगोलिक विस्तरण के क्षेत्र और उनके क्षेत्र (मानवीय गतिविधियों द्वारा) छितरे जाने की हद के आधार पर किया जाता है। यह श्रेणियाँ इस प्रकार हैं:


title: जीवाश्म ईंधन

text: जीवाश्म ईंधन एक प्रकार का कई वर्षों पहले बना प्राकृतिक ईंधन है। यह लगभग 65 करोड़ वर्ष पूर्व जीवों के जल कर उच्च दाब और ताप में दबने से हुई है। यह ईंधन पेट्रोल, डीजल, घासलेट आदि के रूप में होता है। इसका उपयोग वाहन चलाने, खाना पकाने, रोशनी करने आदि में किया जाता है।


title: जीवाश्म ईंधन

text: पेट्रोल और प्राकृतिक गैस करोड़ों वर्ष पूर्व बने थे। यह मुख्यतः नदी या झील के बहुत नीचे होते हैं। जहाँ यह बहुत उच्च ताप और दाब के कारण ईंधन बन जाते हैं। जिसमें यह अलग अलग परत के रूप में होते हैं। जिसमें पेट्रोल, प्राकृतिक गैस आदि के अलग अलग परत होते हैं। अलग अलग गहराई में अलग अलग ताप और दाब मिलने के कारण यह असमानता आती है।


title: जीवाश्म ईंधन

text: एक बार इसका उपयोग करने के पश्चात इसे दोबारा प्राप्त नहीं किया जा सकता है। इसके निर्माण के लिए बहुत अधिक तापमान और दाब की आवश्यकता होती है। जिसे मानव द्वारा बना पाना वर्तमान में असंभव है। क्योंकि यह ईंधन प्राकृतिक रूप से ही बनी है। साथ ही इसके निर्माण में लाखों वर्षों का समय भी लग गया था। इस कारण इसका पुनः निर्माण और उतने बड़े क्षेत्र का लाखों वर्षों तक अधिक तापमान और दाब में रखने में अधिक पैसे लगेंगे। इसके स्थान पर यदि अक्षय ऊर्जा का उपयोग किया जाता है तो उसमें इससे कम लागत में ऊर्जा मिल जाती है। लेकिन इस ऊर्जा का उपयोग वर्तमान में बहुत महत्वपूर्ण कार्यों में किया जाता है। इस कारण इसका संरक्षण करना अधिक आवश्यक है।


title: जीवाश्म ईंधन

text: निजी वाहनों और अन्य यातायात के साधन में इसी ईंधन का उपयोग किया जाता है। लेकिन यह एक सीमित मात्रा में ही पृथ्वी में उपस्थित है। साथ ही इसके उपयोग से वायु प्रदूषण के साथ ही पृथ्वी का तापमान भी बढ्ने लगता है। इस कारण कई स्थानों के बर्फ पिघलते हैं, जिससे पर्यावरण का संतुलन बिगड़ जाता है और कुछ स्थानों पर अधिक बारिश होती है और कुछ स्थानों पर सूखे की स्थिति बन जाती है।


title: फ़ारसी भाषा

text: फ़ारसी (), एक भाषा है जो ईरान, ताजिकिस्तान, अफ़ग़ानिस्तान और उज़बेकिस्तान में बोली जाती है। यह ईरान, अफ़ग़ानिस्तान, ताजिकिस्तान की राजभाषा है और इसे ७.५ करोड़ लोग बोलते हैं। भाषाई परिवार के लिहाज़ से यह हिन्द यूरोपीय परिवार की हिन्द ईरानी (इंडो ईरानियन) शाखा की ईरानी उपशाखा का सदस्य है और हिन्दी की तरह इसमें क्रिया वाक्य के अंत में आती है। फ़ारसी संस्कृत से क़ाफ़ी मिलती-जुलती है और उर्दू (और हिन्दी) में इसके कई शब्द प्रयुक्त होते हैं। ये अरबी-फ़ारसी लिपि में लिखी जाती है। अंग्रेज़ों के आगमन से पहले भारतीय उपमहाद्वीप में फ़ारसी भाषा का प्रयोग दरबारी कामों तथा लेखन की भाषा के रूप में होता है। दरबार में प्रयुक्त होने के कारण ही अफ़गानिस्तान में इस "दरी" कहा जाता है।


title: फ़ारसी भाषा

text: इसे हिन्द-यूरोपीय भाषा परिवार की हिन्द-ईरानी शाखा की ईरानी भाषाओं की उपशाखा के पश्चिमी विभाग में वर्गीकृत किया जाता है। हालाँकि भारतीय उपमहाद्वीप में फ़ारसी को ग़लती से अरबी भाषा के समीप समझा जाता है, भाषावैज्ञानिक दृष्टि से यह अरबी से बहुत भिन्न और संस्कृत के बहुत समीप है। संस्कृत और फ़ारसी में कई हज़ारों मिलते-जुलते सजातीय शब्द मिलते हैं जो दोनों भाषाओँ की सांझी धरोहर हैं, जैसे की सप्ताह/हफ़्ता, नर/नर (पुरुष), दूर/दूर, हस्त/दस्त (हाथ), शत/सद (सौ), आप/आब (पानी), हर/ज़र (फ़ारसी में पीला-सुनहरा, संस्कृत में पीला-हरा), मय/मद/मधु (शराब/शहद), अस्ति/अस्त (है), रोचन/रोशन (चमकीला), एक/येक, कपि/कपि (वानर), दन्त/दन्द (दाँत), मातृ/मादर, पितृ/पिदर, भ्रातृ/बिरादर (भाई), दुहितृ/दुख़्तर (बेटी), वंश/बच/बच्चा, शुकर/ख़ूक (सूअर), अश्व/अस्ब (घोड़ा), गौ/गऊ (गाय), जन/जान (संस्कृत में व्यक्ति/जीव, फ़ारसी में जीवन), भूत/बूद (था, अतीत), ददामि/दादन (देना), युवन/जवान, नव/नव (नया) और सम/हम (बराबर)।


title: फ़ारसी भाषा

text: भारत में इसे फ़ारसी कहा जाता है। इसका मूल नाम 'पारसी' है पर अरब लोग, जिन्होंने फ़ारस पर सातवीं सदी के अंत तक अधिकार कर लिया था, की वर्णमाला में 'प' अक्षर नहीं होता है। इस कारण से वे इसे फ़ारसी कहते थे और यही नाम भारत में भी प्रयुक्त होता है। यूनानी लोग फार्स को पर्सिया (पुरानी ग्रीक में पर्सिस, Πέρσις) कहते थे। जिसके कारण यहाँ की भाषा "पर्सियन" (Persian) कहलाई। यही नाम अंग्रेज़ी सहित अन्य यूरोपीय भाषाओं में प्रयुक्त होता है और उपनिवेशीकरण सहित दुनिया के दूसरे भाषाओं में।


title: फ़ारसी भाषा

text: फ़ारसी एक ईरानी भाषा है जो हिंद-यूरोपीय भाषा परिवार की हिंद-ईरानी शाखा में आती है। सामान्यत: ईरानी भाषा तीन अवधियों से जानी जाती है। आमतौर पर इस रूप में इसे ऐसे संदर्भित किया जाता हैं: पुरानी, मध्य और नई (आधुनिक) अवधि। ये ईरानी इतिहास में तीन युगों के अनुरूप हैं; पुराना युग हख़ामनी साम्राज्य से कुछ पहले का समय हैं, हख़ामनी युग और हख़ामनी के कुछ बाद वाला समय (400-300 ईसा पूर्व) है, मध्य युग सासानी युग और सासानी के कुछ बाद वाला समय और नया युग वर्तमान दिन तक की अवधि है।


title: फ़ारसी भाषा

text: उपलब्ध दस्तावेजों के अनुसार, फ़ारसी भाषा "केवल अकेली ईरानी भाषा" है, जिसके लिए इसके तीनों चरणों के नज़दीकी भाषाविज्ञान-संबंधी रिश्ते स्थापित किए गए हैं तो पुरानी, मध्य और नई फ़ारसी एक ही फारसी भाषा का प्रतिनिधित्व करते हैं, कि नई फ़ारसी मध्य और पुरानी फारसी की एक प्रत्यक्ष वंशज है।


title: फ़ारसी भाषा

text: फ़ारसी भाषा ने पश्चिम एशिया, यूरोप, मध्य एशिया और दक्षिण एशियाई क्षेत्र की कई आधुनिक भाषाओं के निर्माण को प्रभावित किया। दक्षिण एशिया में तुर्कों-फ़ारसी गज़नवी विजय के बाद, फारसी सबसे पहले इस क्षेत्र में समाविष्ट की गई थी। ब्रिटिश उपनिवेश की स्थापना के पाँच सदियों पूर्व तक, फारसी व्यापक रूप से भारतीय उपमहाद्वीप में एक दूसरी भाषा के रूप में इस्तेमाल की जाती थी। इसने उपमहाद्वीप पर कई मुस्लिम दरबारों में संस्कृति और शिक्षा की भाषा के रूप में प्रमुखता ले ली। हालाँकि 1843 के शुरू से, अंग्रेजी और हिंदुस्तानी ने धीरे धीरे उपमहाद्वीप पर महत्व में फ़ारसी को बदल दिया। फ़ारसी के ऐतिहासिक प्रभाव के साक्ष्य भारतीय उपमहाद्वीप की कुछ भाषाओं पर इसके प्रभाव की सीमा में देखा जा सकता है। फारसी से उधार लिए शब्द अभी भी आमतौर पर कुछ हिंद आर्य भाषाओं में उपयोग किए जाते है। कुछ मुख्य दक्षिण एशियाई साम्राज्य जिनकी राजभाषा फ़ारसी थी:-


title: फ़ारसी भाषा

text: मोमिन राजवंश, ग़ज़नवी साम्राज्य, ग़ोरी राजवंश, गुलाम वंश, ख़िलजी वंश, तुग़लक़ वंश, सय्यद वंश, लोदी वंश, सूरी साम्राज्य, मुगल साम्राज्य तथा बहमनी सल्तनत।


title: फ़ारसी भाषा

text: फ़ारसी ने अरबी भाषा पर कम प्रभाव डाला है और साथ ही मेसोपोटामिया की अन्य भाषाओं पर और इसकी मूल शब्दावली मध्य फारसी मूल की है, पर नई फारसी में अरबी शाब्दिक मदों की काफी मात्रा है, जिनका फ़ारसीकरण हो गया है। अरबी मूल के फारसी शब्दों में विशेष रूप से इस्लामी शब्द शामिल हैं। अन्य ईरानी, तुर्की और भारतीय भाषाओं में अरबी शब्दावली आम तौर पर नई फ़ारसी से नकल की गई है।


title: फ़ारसी भाषा

text: आधुनिक ईरानी फारसी और दारी में पाठ विशाल बहुमत से अरबी लिपि के साथ लिखा जाता है। ताजिक, जो मध्य एशिया की रूसी और तुर्की भाषाओं से प्रभावित है, को कुछ भाषाविदों द्वारा फारसी बोली माना जाता है, जिसे ताजिकिस्तान में सिरिलिक लिपि के साथ लिखा जाता है।


title: पश्चिमी उत्तर प्रदेश

text: पश्चिमी उत्तर प्रदेश, भारत का एक क्षेत्र है जिसमें उत्तर प्रदेश राज्य के पश्चिमी जिले शामिल हैं, जिसमें रोहिलखंड और ब्रज के क्षेत्र आते हैं। इस क्षेत्र के कुछ जनसांख्यिकीय, आर्थिक और सांस्कृतिक स्वरूप, उत्तर प्रदेश के अन्य हिस्सों से अलग हैं, और हरियाणा और राजस्थान राज्यों से अधिक निकटता से मिलते जुलते हैं। हरित क्रांति की सफलताओं के कारण, पश्चिमी उत्तर प्रदेश ने हरियाणा और पंजाब के समान तेजी से आर्थिक विकास किया है। पश्चिमी उत्तर प्रदेश का एक महत्वपूर्ण हिस्सा भारत के राष्ट्रीय राजधानी क्षेत्र का एक हिस्सा है। इस क्षेत्र का सबसे बड़ा शहर गाजियाबाद है, जबकि दूसरा सबसे बड़ा शहर, आगरा एक प्रमुख पर्यटन स्थल है। यहाँ पर 50 सेमी वर्सिक वर्षा रेखा बनाती है


title: पश्चिमी उत्तर प्रदेश

text: पश्चिमी उत्तर प्रदेश की जनसंख्या मौर्य,(सैनी),राजपूतों, यादव(अहीर),गड़रिया(धनगर), ब्राह्मणों, दलितों, गुर्जरों, जाटों, कुर्मियों, रोहिल्ला पश्तूनों, चमारों सहित कई समुदायों और जनजातियों से बनी है। इस क्षेत्र की 15% आबादी ब्राह्मणों की हैं, जिनमें त्यागी (हिंदू और मुसलमान) भी शामिल हैं।


title: पश्चिमी उत्तर प्रदेश

text: 2011 की जनगणना के अनुसार, पश्चिमी उत्तर प्रदेश की कुल जनसंख्या 71,217,132 है, जिसमें से 72.29% हिन्दू और 26.21% मुसलमान हैं। हालाँकि हिन्दू बहुसंख्यक हैं, लेकिन पश्चिमी उत्तर प्रदेश में मुस्लिमों का प्रतिशत (~ 26%) पूरे उत्तर प्रदेश की तुलना में अधिक है (जहाँ यह 19.3% है)। 2012 के विधानसभा चुनाव में इस क्षेत्र की 77 विधानसभा सीटों में से, मुस्लिम उम्मीदवारों ने 26 सीटें जीतीं। "हिंदू और मुस्लिम दोनों घटकों के साथ कई समुदाय द्वि-धार्मिक हैं, जैसे कि जाट,त्यागी जो मुस्लिम त्यागी उपसमुदाय हैं, हालांकि वे बड़े पैमाने पर हिंदू हैं।


title: पश्चिमी उत्तर प्रदेश

text: इस क्षेत्र के रोहिला में, सदियों पहले आये अप्रवासी समूहों के वंशज है, और पश्चिमी उत्तर प्रदेश के एक बड़े उप-क्षेत्र, रोहिलखंड, का नाम उसी पश्तून जनजाति से लिया गया है।


title: पश्चिमी उत्तर प्रदेश

text: पश्चिमी उत्तर प्रदेश उत्तराखण्ड, हरियाणा, दिल्ली, राजस्थान और मध्य प्रदेश राज्यों के साथ-साथ पीलीभीत जिले में नेपाल] के साथ एक संक्षिप्त अंतरराष्ट्रीय सीमाएँ साझा करता है। क्षेत्र के प्रमुख शहरों और कस्बों में बागपत, बरेली, बदायूँ, आगरा, मथुरा, मुरादाबाद, अमरोहा, ग़ाज़ियाबाद, नोएडा, बुलन्दशहर, मेरठ, हापुड़, सहारनपुर, अलीगढ़, हाथरस, मुज़फ़्फ़रनगर, रामपुर, शाहजहाँपुर, एटा, फ़िरोज़ाबाद, मैनपुरी, शामली, बिजनौर, फ़र्रूख़ाबाद, इटावा और औरैया शामिल हैं।


title: पश्चिमी उत्तर प्रदेश

text: पश्चिमी उत्तर प्रदेश की मिट्टी राज्य के पूर्वी हिस्से से मतभेद दर्शाती है। मिट्टी, रेतीली मिट्टी की कुछ लक्षण के साथ हल्की बनावट वाली दोमट होती है। कुछ लोयस मिट्टी, राजस्थान के पूर्व की ओर थार मरुस्थल से लगातार बह कर आ रही हवाओं से जमा हुआ है।


title: पश्चिमी उत्तर प्रदेश

text: पश्चिमी उत्तर प्रदेश में भारतीय मानसून और पश्चिमी विक्षोभ के माध्यम से वर्षा होती है। मानसून गर्मियों के अंत में हिन्द महासागर से उत्तर की ओर नमी लेकर आता है, जोकि खरीफ या शरद ऋतु की फसल के लिए महत्वपूर्ण होता है। दूसरी ओर, पश्चिमी विक्षोभ, एक बाह्य मौसम की घटना है जो भूमध्य सागर, कैस्पियन सागर और अटलांटिक महासागर से पूर्व की ओर नमी लेकर आती है। जिससे वर्षा मुख्य रूप से सर्दियों के मौसम के दौरान होते हैं और गेहूँ, जो रबी या वसंत फसल की एक प्रमुख फसल हैं, के लिए अत्याधिक महत्वपूर्ण होती है।


title: पश्चिमी उत्तर प्रदेश

text: ज़िलें : मेरठ, बुलंदशहर, गौतम बुद्ध नगर, गाजियाबाद, हापुड़, बागपत, सहारनपुर, मुजफ्फरनगर, शामली, मुरादाबाद, बिजनौर, रामपुर, अमरोहा, संभल, बरेली, बदायूं, पीलीभीत, शाहजहांपुर, आगरा, फिरोजाबाद, मैनपुरी, मथुरा, अलीगढ़, एटा, हाथरस, कासगंज, इटावा, औरैया और फर्रुखाबाद।


title: वसुन्धरा राजे सिंधिया

text: वसुन्धरा राजे सिंधिया भारत के राज्य राजस्थान की पूर्व मुख्यमंत्री हैं। वे राजस्थान की पहली महिला मुख्यमंत्री हैं।


title: वसुन्धरा राजे सिंधिया

text: वसुन्धरा राजे का जन्म 8 मार्च 1953 को मुम्बई में हुआ। वह भूतपूर्व ग्वालियर राजघराने की पुत्री हैं। उनके पिता का नाम जीवाजीराव सिन्धिया और माँ का नाम विजया राजे सिन्धिया है। वह मध्य प्रदेश के कांग्रेस नेता माधवराव सिंधिया की बहन हैं। उनका विवाह धौलपुर के एक जाट राजघराने में हुआ। उनके पुत्र दुष्यंत सिंह का विवाह गुर्जर राजघराने में निहारिका सिंह के साथ हुआ।


title: वसुन्धरा राजे सिंधिया

text: वसुन्धरा राजे ने अपने जीवन का पहला चुनाव सन 1984 मे मध्यप्रदेश के भिडं लोकसभा क्षेत्र से ल था जिसमे उनकी हार हुई। उस वक्त पूरे देश में इंदिरा गांधी की हत्या की वज़ह से काग्रेस के पक्ष मे सहानुभूति लहर चल रही थी और इसी का फायदा उठा काग्रेस के प्रत्याशी कॄष्णा सिंह ने राजे को लगभग 88000 वोट से हरा दिया ।


title: वसुन्धरा राजे सिंधिया

text: राजे को 1984 में भाजपा की राष्ट्रीय कार्यकारिणी में शामिल किया गया था। इसके बाद 1985-87 के बीच राजे भाजपा युवा मोर्चा राजस्थान की उपाध्यक्ष रहीं। 1987 में वसुंधरा राजे राजस्थान प्रदेश भाजपा की उपाध्यक्ष बनीं। उनकी कार्यक्षमता, विनम्रता और पार्टी के प्रति वफादारी के चलते 1998-1999 में अटलबिहारी वाजपेयी मंत्रिमंडल में राजे को विदेश राज्यमंत्री बनाया गया। वसुंधरा राजे को अक्टूबर 1999 में फिर केंद्रीय मंत्रिमंडल में राज्यमंत्री के तौर पर स्वतंत्र प्रभार सौंपा गया। भैरोंसिंह शेखावत के उपराष्ट्रपति बनने के बाद उन्हें राजस्थान में भाजपा राज्य इकाई का अध्यक्ष बनी। 2013 में गहलोत सरकार को सता से हटाने के लिए उन्होंने सुराज संकल्प यात्रा निकाली जिसका उन्हे भरपूर समर्थन मिला ओर वह राज्य की दुसरी मुख्यमंत्री बनी| सन 2018 में एक बार फिर वंसुधरा राजे के चुनावी रथ 'राजस्थान गौरव यात्रा' को अमित शाह ने राजसमन्द जिले से रवाना किया जो राजस्थान की 165 विधानसभाओ से गुजरा, लेकिन इस बार वह सरकार बनाने में कामयाब नहीं हो सकी


title: वसुन्धरा राजे सिंधिया

text: वसुंधरा राजे दो बार राजस्थान की मुख्यमंत्री रह चुकी है और वर्तमान में भारतीय जनता पार्टी की उपाध्यक्ष हैं|


title: वसुन्धरा राजे सिंधिया

text: वसुंधरा राजे के राजनीतिक जीवन पर इतिहासकार विजय नाहर की लिखी पहली पुस्तक वसुंधरा राजे और विकसित राजस्थान प्रभात प्रकाशन, दिल्ली द्वारा प्रकाशित हुई और सर्वप्रथम राज्यपाल कल्याण सिंह को भेंट की गई।


title: सोनाक्षी सिन्हा

text: सोनाक्षी सिन्हा (; जन्म २ जून १९८७) भारतीय अभिनेत्री हैं। वो अभिनेता शत्रुघन सिन्हा और अभिनेत्री पूनम सिन्हा की पुत्री हैं। उन्होंने फ़िल्म "दबंग" (२०१०) से फ़िल्मों में पदार्पण किया जिसमें उन्हें सर्वश्रेष्ठ पदार्पण अभिनेत्री का फ़िल्मफेयर पुरस्कार मिला।


title: सोनाक्षी सिन्हा

text: वह एक शत्रुघ्न सिन्हा जो की बिहार के है, जो एक प्रमुख् अभिनेता और एक राजनेता और पूनम सिन्हा(शादी के पहले की सिंधी सरनेम: चंदीरामानी) जो की सिंधी है उनकी बेटी है। वह दो जुड़वां भाइयों, लव सिन्हा और कुश सिन्हा के साथ तीन बच्चों में सबसे छोटी है। सोनाक्षी मुंबई में आर्य विद्या मंदिर से अपनी स्कूली शिक्षा पूरी की और श्रीमती नाथीबाई दामोदर थ्रैक्रसे महिला विश्वविद्यालय, मुंबई, महाराष्ट्र, से फैशन डिजाइनिंग में स्नातक की उपाधि प्राप्त किया है।


title: सोनाक्षी सिन्हा

text: सिन्हा ने 2005 में मेरा दिल लेके देखो जैसी फिल्मों के लिए वस्त्र डिजाइन कर के, एक कॉस्ट्यूम डिजाइनर के रूप में अपने पेशा की शुरुआत की। और उसके बाद फिर लक्मे फैशन वीक 2009, लक्मे फैशन वीक 2008 में रैंप पर भी चली। उन्होंने अपनी अभिनय की पेशा सलमान खान के साथ, दबंग से किया था। सिन्हा यो यो हनी सिंह के साथ एक संगीत वीडियो में दिखाई दी जिसका शीर्षक सुपरस्टार था।


title: सोनाक्षी सिन्हा

text: 2019 में, उन्होंने कॉमेडी फिल्म टोटल धमाल में एक गीत 'मुंगडा' में अभिनय किया। इसके बाद उन्होंने आदित्य रॉय कपूर, संजय दत्त, माधुरी दीक्षित, आलिया भट्ट और वरुण धवन सहित कलाकारों की टुकड़ी के साथ पीरियड रोमांस फिल्म कलंक में अभिनय किया। यह फिल्म व्यावसायिक रूप से अच्छा प्रदर्शन करने में विफल रही। सोनाक्षी ने फिल्म खानदानी शफाखाना में भी काम किया।


title: सोनाक्षी सिन्हा

text: सिन्हा मिशन मंगल में अगले स्टार होंगे, जिसमें एक कलाकारों की टुकड़ी है, जिसमें अक्षय कुमार, विद्या बालन और तापसी पन्नू शामिल हैं। वह अजय देवगन, संजय दत्त और परिणीति चोपड़ा के साथ युद्ध ड्रामा फ़िल्म भुज: द प्राइड ऑफ इंडिया में दिखाई दे रहे हैं। उसके बाद, वह सलमान खान के साथ दबंग 3 में अपनी भूमिका को फिर से निभाएंगे, जो प्रभु देवा द्वारा निर्देशित होगी।


title: सोनाक्षी सिन्हा

text: सिन्हा एक पेशेवर पशु प्रेमी है और वह कुत्तों और बिल्लियों की गोद लेने और नसबंदी की वकालत एक पेटा के अभियान के दौरान रख चुकी हैं।


title: सिरका

text: सिरका या चुक्र (Vinagar) भोजन का भाग है जो पाश्चात्य, यूरोपीय एवं एशियायी देशों के भोजन में प्राचीन काल से ही प्रयुक्त होता आया है।


title: सिरका

text: किसी भी शर्करायुक्त विलयन के मदिराकरण के अनंतर ऐसीटिक (अम्लीय) किण्वन (acetic fermentation) से सिरका या चुक्र (Vinegar, विनिगर) प्राप्त होता है। इसका मूल भाग ऐसीटिक अम्ल का तनु विलयन है पर साथ ही यह जिन पदार्थों से बनाया जाता है उनके लवण तथा अन्य तत्व भी उसमें रहते हैं। प्रायः भोजन के लिये प्रयुक्त सिरके में ४% से ८% तक एसेटिक अम्ल होता है। विशेष प्रकार का सिरका उसके नाम से जाना जाता है, जैसे-मदिरा सिरका (Wine Vinegar), मॉल्ट (यव्य या यवरस) सिरका (Malt Vinegar), अंगूर का सिरका, सेब का सिरका (Cider Vinegar), जामुन का सिरका और कृत्रिम सिरका इत्यादि।


title: सिरका

text: सिरके का पीएच मान (pH value) प्रायः 2.4 से 3.4 होता है। भोजन में प्रयुक्त सिरके में प्रायः ४% से ८% तक एसेटिक अम्ल होता है।


title: सिरका

text: सिरका का घनत्व लगभग 0.96 g/mL होता है। घनत्व का स्तर सिरके की अम्लता पर निर्भर करता है। खाना पकाने मे इस्तेमाल होने वाला सिरके का घनत्व 1.05 g/mL होता है।


title: सिरका

text: इसकी उत्पत्ति बहुत प्राचीन है। आयुर्वेद के ग्रंथों में सिरके का उल्लेख औषधि के रूप में है। बाइबिल में भी इसका उल्लेख मिलता है। 16वीं शताब्दी में फ्रांस में मदिरा सिरका अपने देश के उपभोग के अतिरिक्त निर्यात करने के लिए बनाया जाता था।


title: सिरका

text: सिरके के बनने में शर्करा ही आधार है क्योंकि शर्करा ही पहले ऐंजाइमों से किण्वित होकर मदिरा बनती है और बाद में उपयुक्त जीवाणुओं से एसिटिक अम्ल में किण्वित होती है। अंगूर, सेब, संतरे, अनन्नास, जामुन तथा अन्य फलों के रस, जिनमें शर्करा पर्याप्त है, सिरका को तैयार करने के लिए बहुत उपयुक्त हैं क्योंकि उनमें जीवाणुओं के लिए पोषण पदार्थ पर्याप्त मात्रा में होते हैं। फलशर्करा और द्राक्ष-शर्करा का ऐसीटिक अम्ल में रासायनिक परिवर्तन निम्नलिखित सूत्रों से अंकित किया जा सकता है:


title: सिरका

text: ये दोनों ही क्रियाएँ जीवाणुओं (Bacteria) के द्वारा होती हैं। यीस्ट (ख़मीर) किण्वन में ऐल्कोहॉल की उत्पत्ति किण्वित शर्करा की प्रतिशत की आधी होती है और सिद्धांततः ऐसीटिक अम्ल की प्राप्ति ऐल्कोहॉल से ज्यादा होनी चाहिए, क्योंकि दूसरी क्रिया में ऑक्सीजन का संयोग होता है, लेकिन प्रयोग में इसकी प्राप्ति उतनी ही होती है क्योंकि कुछ ऐल्कोहॉल जीवाणुओं के द्वारा तथा कुछ वाष्पन द्वारा नष्ट हो जाते हैं।


title: सिरका

text: माल्टीकृत अनाज (Malted grains, प्राय: जौ) से मद्यशाला या आसवनी (Distillery) की भाँति बाश (Wash) प्राप्त किया जाता है। फिर ऐसीटिक (अम्लीय) बैक्टीरिया के किण्वन से सिरका प्राप्त होता है। मदिरा सिरका (Wine Vinegar) उपर्युक्त दोनों विधियों से सुगमता से प्राप्त होता है।


title: सिरका

text: साधारण प्रयोग के लिए तीखा सिरका सेब या नासपाती के छिलके से बनाया जाता है। इन छिलकों को पानी के साथ किसी भी पत्थर के मर्तबान में रख देते हैं और उसमें कुछ सिरका या खट्टी मदिरा डालकर गर्म स्थान में रख देते हैं और कुछ दिनों बाद उसमें इच्छानुसार पानी डालते हैं एक-दो हफ्ते में सिरका तैयार हो जाता है।


title: सिरका

text: एक चौड़े मुंह वाला बर्तन लें। इसमें सेब के छोटे-छोटे टुकड़े काटकर डाल दें। अब इसे खुला छोड़ दे। कुछ समय बाद सेब के टुकड़े लाल होने शुरू हो जाएंगे। अब जार के मुंह तक पानी भर दें। अब इसे आप कुछ दिन के लिए ऐसे ही छोड़ दें। कुछ दिन बाद जार के ऊपर सूती कपड़ा बांधकर अंधेरे स्थान पर रख दें। कुछ-कुछ दिन पर इसकी देखभाल करते रहे। करीब एक महीने बाद आप सूती कपड़े की मदद से इस मिश्रण को एक अलग बर्तन में छान लें। सेब के गले हुए टुकड़ों को अलग फेंक दे। बाकी बचा हुआ मिश्रण सेब के सिरका होगा।


title: सिरका

text: काष्ठ के भंजन आसवन से ऐसीटिक अम्ल की प्राप्ति होती है। यह तनु ऐसीटिक अम्ल (3 ºÉä 5%) है और इसकी कैरेमेल (Caramel) से रंजित कर देते हैं। कभी-कभी एथिल ऐसीटेट से सुगंधित भी किया जाता है।


title: सिरका

text: सिरके की विशेष आवश्यकता पर कृत्रिम ऐसीटिक अम्ल के तनु विलयन को कैरेमेल से रंजित करके प्रयोग में लाया जाता है।


title: तानाजी मालुसरे

text: तानाजी मालूसरे मराठा साम्राज्य के मराठा सेना मे सूबेदार सरदार थे। वे छत्रपति शिवाजी महाराज के साथ मराठा साम्राज्य, हिंदवी स्वराज्य स्थापना के लिए सूबेदार (किल्लेदार) की भूमिका निभाते थे । तानाजी छत्रपति शिवाजी महाराज के बचपन के मित्र थे वे बचपन मे एक साथ खेले थे


title: तानाजी मालुसरे

text: वें १६७० ई. में सिंहगढ़ की लड़ाई में अपनी महत्वपूर्ण भूमिका के लिए प्रसिद्ध हैं। उस दिन सुभेदार तानाजी मालुसरेजी के पुत्र रायबा के विवाह की तैयारी हो रही थी, तानाजी मालुसरे जी छत्रपती शिवाजी महाराज जी को आमंत्रित करने पहुंचे तब उन्हें ज्ञात हुआ की कोंढाणा पर छत्रपती शिवाजी महाराज चढ़ाई करने वाले हैं, तब तानाजी मालुसरे जी ने कहा राजे मैं कोंढाणा पर आक्रमण करुंगा |"अपने पुत्र रायबा के विवाह" जैसे महत्वपूर्ण कार्य को महत्व न देते हुए उन्होने शिवाजी महाराज की इच्छा का मान रखते हुए कोंढाणा किला जीतना ज़्यादा जरुरी समझा। छत्रपती शिवाजी महाराज जी की सेना मे कई सरदार थे परंतु छत्रपति शिवाजी महाराज जी ने वीर तानाजी मालुसरे जी को कोंंढाना आक्रमण के लिए चुना और कोंढणा "स्वराज्य" में शामिल हो गया लेकिन तानाजी मारे गए थे। छत्रपति शिवाजी ने जब यह समाचार सुनी तो वो बोल पड़े "गढ़ तो जीत लिया, लेकिन मेरा "सिंह" नहीं रहा (मराठी - "गढ़ आला पण सिंह गेला")।


title: तानाजी मालुसरे

text: तानाजी का जन्म 17वीं शताब्दी में महाराष्ट्र के कोंकण प्रान्त में महाड के पास 'उमरथे' में हुआ था। वे बचपन से छत्रपति शिवाजी के साथी थे। ताना और शिवा एक-दूसरे को बहुत अछी तरह से जानते थे। तानाजीराव, शिवाजी के साथ हर लड़ाई में शामिल होते थे। ऐसे ही एक बार शिवाजी महाराज की माताजी लाल महल से कोंडाना किले की ओर देख रहीं थीं। तब शिवाजी ने उनके मन की बात पूछी तो जिजाऊ माता ने कहा कि इस किले पर लगा हरा झण्डा हमारे मन को उद्विग्न कर रहा है। उसके दूसरे दिन शिवाजी महाराज ने अपने राजसभा में सभी सैनिकों को बुलाया और पूछा कि कोंडाना किला जीतने के लिए कौन जायेगा? किसी भी अन्य सरदार और किलेदार को यह कार्य कर पाने का साहस नहीं हुआ किन्तु तानाजी ने चुनौती स्वीकार की और बोले, "मैं जीतकर लाऊंगा कोंडाना किला"।


title: तानाजी मालुसरे

text: तानाजीराव के साथ उनके भाई सूर्याजी मालुसरे और मामा ( शेलार मामा) थे। वह पूरे ३४२ सैनिकों के साथ निकले थे। तानाजीराव मालुसरे शरीर से हट्टे-कट्टे और शक्तिपूर्ण थे। कोंडाणा का किला रणनीतिक दृष्टि से बहुत महत्वपूर्ण स्थान पर स्थित था और शिवाजी को इसे कब्जा करना के लिए बहुत महत्वपूर्ण था।


title: तानाजी मालुसरे

text: कोंडाणा तक पहुंचने पर, तानाजी और ३४२ सैनिकों की उनकी टुकड़ी ने पश्चिमी भाग से किले को एक घनी अंधेरी रात को यशवन्ती नाम की एक गोधा सरीसृप की मदद से खड़ी चट्टान को मापने का फैसला किया। घोरपड़ को किसी भी ऊर्ध्व सतह पर खड़ी कर सकते हैं और कई पुरुषों का भार इसके साथ बंधी रस्सी ले सकती है। इसी योजना से तानाजी और उनके बहुत से साथी चुपचाप किले पर चढ़ गए। कोंडाणा का कल्याण दरवाजा खोलने के बाद मुग़लों पर हमला किया।


title: तानाजी मालुसरे

text: किला उदयभान राठौड़ द्वारा नियंत्रित किया जाता था, जो राजा जय सिंह-१ द्वारा नियुक्त किया गया था। उदयभान राठौड़ के नेतृत्व में ५००० मुगल सैनिकों के साथ तानाजी का भयंकर भयंकर युद्ध हुआ। तानाजी एक लड़ाई लड़े । इस किले को अन्ततः जीत लिया गया, लेकिन इस प्रक्रिया में, तानाजी गंभीर रूप से घायल हो गए थे और युद्ध में वीरगति को प्राप्त हुए। जब छत्रपति शिवाजी महाराज जी को यह दुःखद समाचार मिला तो वे अत्यंत दुखी एवं आहत हुए। छत्रपति शिवाजी महाराज ने कहा - मराठी - गढ़ आला, पण सिंह गेला अर्थ -"हमने गढ़ तो जीत लिया, लेकिन मैंने मेरा सिंह खो दिया।


title: तानाजी मालुसरे

text: तानाजी मालुसरे की स्मृति में कोंढाणा दुर्ग का नाम बदलकर सिंहगढ़ कर दिया गया है। पुणे नगर के 'वाकडेवाडी' नामक भाग का नाम बदलकर 'नरबीर तानाजी वाडी' कर दिया गया है। इसके अतिरिक्त तानाजी के अनेकों स्मारक हैं।


title: तानाजी मालुसरे

text: छत्रपति शिवाजी महाराज जी के परममित्र सूबेदार तानाजी मालुसरे जी ने बड़े वीरता का परिचय देते हुये कोंढाणा किले को, उसके पास के क्षेत्र को मुगलों के कब्जे से स्वतंत्र कराया। इस युद्ध के समय जब उनकी ढाल टूट गई तो तानाजी मालुसरे जी ने अपने सिर के फेटे (पगड़ी) को अपने हाथ पर बांधा और तलवार के वार अपने हाथों पर लिए एक हाथ से वे वायु की तेज गति से तलवार चलाते रहे. कोंडना किले के किलेदार उदयभान सिंह राठौड़ से तानाजी मालुसरे जी ने युद्ध किया और ढाल टूटने के कारण उदयभान की तलवार के वार से तानाजी मालुसरे का एक हाथ कट गया और उन्होंने लड़ाई में एक हाथ से लड़ते हुए उदयभान को मार डाला। युद्ध में गंभीर रूप से घायल होने के कारण तानाजी ने अपने प्राण त्याग दिये ।


title: तानाजी मालुसरे

text: १. https://web.archive.org/web/20191023221201/https://www.bhaskar.com/news/MH-PUN-HMU-infog-unknown-facts-of-punes-sinhagad-fort-5638564-NOR.html


title: हस्तशिल्प

text: हस्तकला ऐसे कलात्मक कार्य को कहते हैं जो उपयोगी होने के साथ-साथ सजाने के काम आता है तथा जिसे मुख्यत: हाथ से या सरल औजारों की सहायता से ही बनाया जाता है। ऐसी कलाओं का धार्मिक एवं सांस्कृतिक महत्त्व होता है। इसके विपरीत ऐसी चीजें हस्तशिल्प की श्रेणी में नहीं आती जो मशीनों द्वारा बड़े पैमाने पर बनाये जाते हैं।


title: हस्तशिल्प

text: भारत हस्तशिल्प का सर्वोत्कृष्ट केन्द्र माना जाता है। यहाँ दैनिक जीवन की सामान्य वस्तुएँ भी कोमल कलात्मक रूप में गढ़ी जाती हैं। यह हस्तशिल्प भारतीय हस्तशिल्पकारों की रचनात्मकता को नया रूप प्रदान करने लगे हैं। भारत का प्रत्येक क्षेत्र अपने विशिष्ट हस्तशिल्प पर गर्व करता है। उदाहरणार्थ— कश्मीर कढ़ाई वाली शालों, गलीचों, नामदार सिल्क तथा अखरोट की लकड़ी के बने उपस्कर (फर्नीचर) के लिए प्रसिद्ध है। राजस्थान बंधनी काम के वस्त्रों, कीमती हीरे-जवाहरात जरे आभूषणों, चमकते हुए नीले बर्त्तन और मीनाकारी के काम के लिए प्रसिद्ध है। मध्यप्रदेश के महेश्वर के खत्री, मोमिन,बलाई इत्यादि बुनकरों द्वारा बनाई जाने वाली महेश्वरी साड़ी।आंध्रप्रदेश अपने बीदरी के काम तथा पोचमपल्ली की सिल्क साड़ियों के लिए प्रख्यात है। तमिलनाडु ताम्र मूर्त्तियों एवं कांजीवरम साड़ियों के लिए जाना जाता है तो मैसूर रेशम और चंदन की लकड़ी की वस्तुओं के लिए तथा केरल हाथी दाँत की नक्काशी व शीशम की लकड़ी के उपस्कर के लिए प्रसिद्ध है। मध्यप्रदेश की चंदेरी और कोसा सिल्क, लखनऊ की चिकन, बनारस की ब्रोकेड़ और जरी वाली सिल्क साड़ियाँ तथा असम का बेंत का उपस्कर, बांकुरा का टेराकोटा तथा बंगाल का हाथ से बुना हुआ कपड़ा, भारत के विशिष्ट पारम्परिक सजावटी दस्तकारी के उदाहरण हैं। ये आधुनिक भारत की विरासत के भाग हैं। ये कलाएँ हजारों सालों से पीढ़ी-दर-पीढ़ी पोषित होती रही हैं और हजारों हस्तशिल्पकारों को रोजगार प्रदान करती हैं। इस प्रकार देखा जा सकता है भारतीय शिल्पकार किस तरह अपने जादुई स्पर्श से एक बेजान धातु, लकड़ी या हाथी दाँत को कलाकृति में बदलकर भारतीय हस्तशिल्प को अन्तरराष्ट्रीय स्तर पर अतुलनीय पहचान दिलाते हैं।


title: दाब

text: किसी सतह के इकाई क्षेत्रफल पर लगने वाले अभिलम्ब बल को दाब (Pressure) कहते हैं। इसकी इकाई 'न्यूटन प्रति वर्ग मीटर' होती है। दाब की और भी कई प्रचलित इकाइयाँ हैं। दाब एक अदिश राशि है।


title: दाब

text: दबाव की SI इकाई है पास्कल (Pa), बराबर एक न्यूटन प्रति वर्ग मीटर (N·m या kg·m·s). इकाई का यह विशेष नाम 1971 में जुडा़ था; इससे पहले SI इकाई में पास्कल को केवल N/m लिखते थे।


title: दाब

text: गतिक दाब के लिये सूत्र:      formula_7      (formula_8 गतिक दाब है; formula_9 द्रव का घनत्व है; formula_10 द्रव का वेग है।)


title: माधुरी दीक्षित

text: माधुरी दीक्षित ने भारतीय हिन्दी फ़िल्मो मे एक ऐसा मुकाम तय किया है जिसे आज के अभिनेत्रियाँ अपने लिए आदर्श मानती है। ८० और ९० के दशक मे इन्होने स्वयं को हिन्दी सिनेमा मे एक प्रमुख अभिनेत्री तथा सुप्रसिद्ध नृत्यांगना के रूप मे स्थापित किया। उनके लाजवाब नृत्य और स्वाभाविक अभिनय का ऐसा जादू था माधुरी पूरे देश की धड़कन बन गयी। 15 मई 1967 मुंबई में मराठी परिवार में माधुरी दीक्षित का जन्म हुआ। पिता शंकर दीक्षित और माता स्नेह लता दीक्षित की लाडली माधुरी को बचपन से डॉक्टर बनने की चाह थी और शायद यह भी एक वज़ह रही कि माधुरी ने अपना जीवन साथी श्रीराम नेने को चुना जो कि पेशे से एक चिकित्सक हैं। डिवाइन चाइल्ड हाई स्कूल से पढने के बाद माधुरी दीक्षित ने मुंबई यूनिवर्सिटी से स्नातक की शिक्षा पूरी की। बचपन से ही उन्हें नृत्य मे रूचि थी जिसके लिए माधुरी ने आठ वर्ष का प्रशिक्षण लिया। सन २००८ मे उन्हे भारत सरकार् के चतुर्थ सर्वोच्च नागारिक सम्मान " पद्मश्री " से सम्मनित किया गया।


title: माधुरी दीक्षित

text: माधुरी दीक्षित हिन्दी सिनेमा की सबसे सफल अभिनेत्री हैं। इन्होंने अपने अभिनय जीवन की शुरुआत सन १९८४ में " अबोध " नामक चलचित्र से की। किन्तु इन्हे पह्चान १९८८ मे आई फिल्म " तेजाब " से मिली। इसके बाद इन्होंने पीछे मुड कर नही देखा। एक के बाद एक सुपरहिट फिल्मों के कारवां ने इनको भारतीय सिनेमा की सर्वोच्च अभिनेत्री बनाया : राम लखन (१९८९), परिन्दा (१९८९), त्रिदेव (१९८९), किशन - कन्हैया (१९९०) तथा प्रहार (१९९१)।


title: माधुरी दीक्षित

text: वर्ष १९९० मे इनकी फिल्म "दिल" आई जिसमें इन्होंने एक अमीर तथा बिगडैल लड़की का किरदार निभाया जो एक साधारण परिवार के लडके से इश्क करती है तथा उससे शादी के लिये अपनों से बगावत करती है। उनके इस किरदार के लिये उन्हे फिल्म फेयर सर्वश्रेष्ठ अभिनेत्री का पुरस्कार मिला।


title: मोहम्मद रफ़ी

text: मोहम्मद रफ़ी (24 दिसंबर 1924-31 जुलाई 1980) जिन्हें दुनिया रफ़ी या रफ़ी साहब के नाम से बुलाती है, हिन्दी सिनेमा के श्रेष्ठतम पार्श्व गायकों में से एक थे। अपनी आवाज की मधुरता और परास की अधिकता के लिए इन्होंने अपने समकालीन गायकों के बीच अलग पहचान बनाई। इन्हें शहंशाह-ए-तरन्नुम भी कहा जाता था। मोहम्मद रफ़ी की आवाज़ ने अपने आगामी दिनों में कई गायकों को प्रेरित किया। इनमें सोनू निगम, मुहम्मद अज़ीज़ तथा उदित नारायण का नाम उल्लेखनीय है - यद्यपि इनमें से कइयों की अब अपनी अलग पहचान है। 1940 के दशक से आरंभ कर 1980 तक इन्होने कुल 26,000 गाने गाए। इनमें मुख्य धारा हिन्दी गानों के अतिरिक्त ग़ज़ल, भजन, देशभक्ति गीत, क़व्वाली तथा अन्य भाषाओं में गाए गीत शामिल हैं। जिन अभिनेताओं पर उनके गाने फिल्माए गए उनमें गुरु दत्त, दिलीप कुमार, देव आनंद, भारत भूषण, जॉनी वॉकर, जॉय मुखर्जी, शम्मी कपूर, राजेन्द्र कुमार, राजेश खन्ना, अमिताभ बच्चन, धर्मेन्द्र, जीतेन्द्र तथा ऋषि कपूर मिथुन चक्रवर्ती गोविंदा के अलावे गायक अभिनेता किशोर कुमार का नाम भी शामिल है।


title: मोहम्मद रफ़ी

text: 24 दिसंबर 2017 को मोहम्मद रफी जी के 93वें जन्मदिवस पर गूगल ने उन्हें सम्मानित करते हुए उनकी याद में गूगल डूडल बनाकर उनके गीतों को और उनकी यादों को समर्पित किया | इस डूडल को मुंबई के चित्रकार साजिद शेख द्वारा बनाया गया।


title: मोहम्मद रफ़ी

text: मोहम्मद रफ़ी का जन्म 24 दिसम्बर 1924 को अमृतसर, के पास "कोटला सुल्तान सिंह" में हुआ था। आरंभिक स्कूली पढ़ाई कोटला सुल्तान सिंह में हुई। जब मोहम्मद रफी करीब सात साल के हुए तब उनका परिवार रोजगार के सिलसिले में लाहौर आ गया। इनके परिवार का संगीत से कोई खास सरोकार नहीं था। जब रफ़ी छोटे थे तब इनके बड़े भाई की नाई की दुकान थी, रफ़ी का काफी वक्त वहीं पर गुजरता था। कहा जाता है कि रफ़ी जब सात साल के थे तो वे अपने बड़े भाई की दुकान से होकर गुजरने वाले एक फकीर का पीछा किया करते थे जो उधर से गाते हुए जाया करता था। उसकी आवाज रफ़ी को पसन्द आई और रफ़ी उसकी नकल किया करते थे। उनकी नकल में अव्वलता को देखकर लोगों को उनकी आवाज भी पसन्द आने लगी। लोग नाई की दुकान में उनके गाने की प्रशंशा करने लगे। लेकिन इससे रफ़ी को स्थानीय ख्याति के अतिरिक्त और कुछ नहीं मिला। इनके बड़े भाई मोहम्मद हमीद ने इनके संगीत के प्रति इनकी रुचि को देखा और उन्हें उस्ताद अब्दुल वाहिद खान के पास संगीत शिक्षा लेने को कहा। एक बार आकाशवाणी (उस समय ऑल इंडिया रेडियो) लाहौर में उस समय के प्रख्यात गायक-अभिनेता कुन्दन लाल सहगल अपना प्रदर्शन करने आए थे। इसको सुनने हेतु मोहम्मद रफ़ी और उनके बड़े भाई भी गए थे। बिजली गुल हो जाने की वजह से सहगल ने गाने से मना कर दिया। रफ़ी के बड़े भाई ने आयोजकों से निवेदन किया की भीड़ की व्यग्रता को शांत करने के लिए मोहम्मद रफ़ी को गाने का मौका दिया जाय। उनको अनुमति मिल गई और 13 वर्ष की आयु में मोहम्मद रफ़ी का ये पहला सार्वजनिक प्रदर्शन था। प्रेक्षकों में श्याम सुन्दर, जो उस समय के प्रसिद्ध संगीतकार थे, ने भी उनको सुना और काफी प्रभावित हुए। उन्होने मोहम्मद रफ़ी को अपने लिए गाने का न्यौता दिया।


title: मोहम्मद रफ़ी

text: मोहम्मद रफ़ी का प्रथम गीत एक पंजाबी फ़िल्म "गुल बलोच" के लिए था जिसे उन्होने श्याम सुंदर के निर्देशन में 1944 में गाया। सन् 1946 में मोहम्मद रफ़ी ने बम्बई आने का फैसला किया। उन्हें संगीतकार नौशाद ने "पहले आप" नाम की फ़िल्म में गाने का मौका दिया।


title: मोहम्मद रफ़ी

text: नौशाद द्वारा सुरबद्ध गीत "तेरा खिलौना टूटा" (फ़िल्म "अनमोल घड़ी", 1946) से रफ़ी को प्रथम बार हिन्दी जगत में ख्याति मिली। इसके बाद "शहीद", "मेला" तथा "दुलारी" में भी रफ़ी ने गाने गाए जो बहुत प्रसिद्ध हुए। 1951 में जब नौशाद फ़िल्म "बैजू बावरा" के लिए गाने बना रहे थे तो उन्होने अपने पसंदीदा गायक तलत महमूद से गवाने की सोची थी। कहा जाता है कि उन्होने एक बार तलत महमूद को धूम्रपान करते देखकर अपना मन बदल लिया और रफ़ी से गाने को कहा। "बैजू बावरा" के गानों ने रफ़ी को मुख्यधारा गायक के रूप में स्थापित किया। इसके बाद नौशाद ने रफ़ी को अपने निर्देशन में कई गीत गाने को दिए। लगभग इसी समय संगीतकार जोड़ी शंकर-जयकिशन को उनकी आवाज पसंद आयी और उन्होंने भी रफ़ी से गाने गवाना आरंभ किया। शंकर जयकिशन उस समय राज कपूर के पसंदीदा संगीतकार थे, पर राज कपूर अपने लिए सिर्फ मुकेश की आवाज पसन्द करते थे। बाद में जब शंकर जयकिशन के गानों की मांग बढ़ी तो उन्होंने लगभग हर जगह रफ़ी साहब का प्रयोग किया। यहाँ तक की कई बार राज कपूर के लिए रफी साहब ने गाया। जल्द ही संगीतकार सचिन देव बर्मन तथा उल्लेखनीय रूप से ओ पी नैय्यर को रफ़ी की आवाज़ बहुत रास आयी और उन्होने रफ़ी से गवाना आरंभ किया। ओ पी नैय्यर का नाम इसमें स्मरणीय रहेगा क्योंकि उन्होने अपने निराले अंदाज में रफ़ी-आशा की जोड़ी का काफी प्रयोग किया और उनकी खनकती धुनें आज भी उस जमाने के अन्य संगीतकारों से अलग प्रतीत होती हैं। उनके निर्देशन में गाए गानो से रफ़ी को बहुत ख्याति मिली और फिर रवि, मदन मोहन, गुलाम हैदर, जयदेव, सलिल चौधरी इत्यादि संगीतकारों की पहली पसंद रफ़ी साहब बन गए।


title: मोहम्मद रफ़ी

text: दिलीप कुमार, भारत भूषण तथा देवानंद जैसे कलाकारों के लिए गाने के बाद उनके गानों पर अभिनय करने वालो कलाकारों की सूची बढ़ती गई। शम्मी कपूर, राजेन्द्र कुमार, जॉय मुखर्जी, विश्वजीत, राजेश खन्ना, धर्मेन्द्र इत्यादि कलाकारों के लिए रफ़ी की आवाज पृष्ठभूमि में गूंजने लगी। शम्मी कपूर तो रफ़ी की आवाज से इतने प्रभावित हुए कि उन्होने अपने हर गाने में रफ़ी का इस्तेमाल किया। उनके लिए संगीत कभी ओ पी नैय्यर ने दिया तो कभी शंकर जयकिशन ने पर आवाज रफ़ी की ही रही। "चाहे कोई मुझे जंगली कहे" ("जंगली"), "एहसान तेरा होगा मुझपर" ("जंगली"), "ये चांद सा रोशन चेहरा" ("कश्मीर की कली"), "दीवाना हुआ बादल" (आशा भोंसले के साथ, "कश्मीर की कली") शम्मी कपूर के ऊपर फिल्माए गए लोकप्रिय गानों में शामिल हैं। धीरे-धीरे इनकी ख्याति इतनी बढ़ गयी कि अभिनेता इन्हीं से गाना गवाने का आग्रह करने लगे। राजेन्द्र कुमार, दिलीप कुमार और धर्मेन्द्र तो मानते ही नहीं थे कि कोई और गायक उनके लिए गाए।।


title: मोहम्मद रफ़ी

text: 1950 के दशक में शंकर जयकिशन, नौशाद तथा सचिनदेव बर्मन ने रफ़ी से उस समय के बहुत लोकप्रिय गीत गवाए। यह सिलसिला 1960 के दशक में भी चलता रहा। संगीतकार रवि ने मोहम्मद रफ़ी का इस्तेमाल 1960 के दशक में किया। 1960 में फ़िल्म चौदहवीं का चांद के शीर्षक गीत के लिए रफ़ी को अपना पहला फ़िल्म फेयर पुरस्कार मिला। इसके बाद घराना (1961), काजल (1965), दो बदन (1966) तथा नीलकमल (1968) जैसी फिल्मो में इन दोनो की जोड़ी ने कई यादगार नगमें दिए। 1961 में रफ़ी को अपना दूसरा फ़िल्मफेयर आवार्ड फ़िल्म ससुराल के गीत "तेरी प्यारी प्यारी सूरत को" के लिए मिला। संगीतकार जोड़ी लक्ष्मीकांत प्यारेलाल ने अपना आगाज़ ही रफ़ी के स्वर से किया और 1963 में फ़िल्म पारसमणि के लिए बहुत सुन्दर गीत बनाए। इनमें "सलामत रहो" तथा "वो जब याद आये" (लता मंगेशकर के साथ) उल्लेखनीय है। 1965 में ही लक्ष्मी-प्यारे के संगीत निर्देशन में फ़िल्म दोस्ती के लिए गाए गीत "चाहूंगा मै तुझे सांझ सवेरे" के लिए रफ़ी को तीसरा फ़िल्मफेयर पुरस्कार मिला। 1965 में उन्हें भारत सरकार ने पद्मश्री पुरस्कार से नवाजा।


title: मोहम्मद रफ़ी

text: 1965 में संगीतकार जोड़ी कल्याणजी-आनंदजी द्वारा फ़िल्म जब जब फूल खिले के लिए संगीतबद्ध गीत "परदेसियों से ना अखियां मिलाना" लोकप्रियता के शीर्ष पर पहुंच गया था। 1966 में फ़िल्म सूरज के गीत "बहारों फूल बरसाओ" बहुत प्रसिद्ध हुआ और इसके लिए उन्हें चौथा फ़िल्मफेयर अवार्ड मिला। इसका संगीत शंकर जयकिशन ने दिया था। 1968 में शंकर जयकिशन के संगीत निर्देशन में फ़िल्म ब्रह्मचारी के गीत "दिल के झरोखे में तुझको बिठाकर" के लिए उन्हें पाचवां फ़िल्मफेयर अवार्ड मिला।


title: मोहम्मद रफ़ी

text: 1960 के दशक में अपने करियर के शीर्ष पर पहुंचने के बाद दशक का अन्त उनके लिए सुखद नहीं रहा। 1969 में शक्ति सामंत अपनी एक फ़िल्म आराधना का निर्माण करवा रहे थे जिसके लिए उन्होने सचिन देव बर्मन (जिन्हे दादा नाम से भी जाना जाता था) को संगीतकार चुना। इसी साल "दादा" बीमार पड़ गए और उन्होने अपने पुत्र राहुल देव बर्मन(पंचमदा) से गाने रेकार्ड करवाने को कहा। उस समय रफ़ी हज के लिए गए हुए थे। पंचमदा को अपने प्रिय गायक किशोर कुमार से गवाने का मौका मिला और उन्होने "रूप तेरा मस्ताना" तथा "मेरे सपनों की रानी" गाने किशोर दा की आवाज में रेकॉर्ड करवाया। ये दोनो गाने बहुत ही लोकप्रिय हुए और इस गाने के अभिनेता राजेश खन्ना निर्देशकों तथा जनता के बीच अपार लोकप्रिय हुए। साथ ही गायक किशोर कुमार भी जनता तथा संगीत निर्देशकों की पहली पसन्द बन गए। इसके बाद रफ़ी के गायक जीवन का अवसान आरंभ हुआ। हँलांकि इसके बाद भी उन्होने कई हिट गाने दिये, जैसे "ये दुनिया ये महफिल", "ये जो चिलमन है", "तुम जो मिल गए हो"। 1977 में फ़िल्म हम किसी से कम नहीं के गीत "क्या हुआ तेरा वादा" के लिए उन्हे अपने जीवन का छठा तथा अन्तिम फ़िल्म फेयर एवॉर्ड मिला।


title: मोहम्मद रफ़ी

text: मोहम्मद रफ़ी एक बहुत ही समर्पित मुस्लिम, व्यसनों से दूर रहने वाले तथा शर्मीले स्वभाव के आदमी थे। आजादी के समय विभाजन के दौरान उन्होने भारत में रहना पसन्द किया। उन्होने बेगम विक़लिस से शादी की और उनकी सात संतान हुईं-चार बेटे तथा तीन बेटियां।